jarraitasun / jarraituki\njarraitu [18538 agerraldi, 270 liburu eta 6324 artikulutan], jarrai, jarraitzen 1 dio ad norbaiten ondotik joan edo ibili; atzetik joan, aurrekoarekin biltzeko, hura atzemateko. ik segitu; jarraiki1.\nHarryk Tomi jarraitu zion zurezko eskailera dotore batzuetan gora. Iñaki Mendiguren «Harry Potter eta sorgin harria» - J.K. Rowling - 43. orr.\nBulegora jarraitu zion Lupini. Iñaki Mendiguren «Harry Potter eta sorgin harria» - J.K. Rowling - 127. orr.\nRufusek jarraitu egin zion, baina emeki, zuhurki, ia-ia beldurrez paralizaturik. Oskar Arana «Brooklyngo erokeriak» - Paul Auster - 245. orr.\nJarraitu egin nien, gero rue Royaletik biratu nintzen eta bulebarretara itzuli nintzen berriro. Josu Zabaleta «Fantasiazko ipuinak» - Guy de Maupassant - 360. orr.\nUr gaineko argi gorri batek jarraitu zion odolezko begi baten gisa. Karlos Zabala «Parisen sabela» - Emile Zola - 22. orr.\nBegiekin jarraitu zion Ruche jaunak. Jon Muñoz «Loroaren teorema» - Denis Guedj - 322. orr.\nGorriak maleta eskuan jarraitu dit, burua apur bat makurturik. Joseba Sarrionandia «Lagun izoztua» - 45. orr.\nBiok ala biok ere ongi ziurtatu ohi genuen, aldez aurretik, inork ez zigula jarraitu. Mirentxu Larrañaga «Peaceful soldadua» - Michael Morpurgo - 69. orr.\nEmakumeak bere kutxa handiarekin ihes egin du; aitak atzetik jarraitu dio. Juan Kruz Igerabide «Txoria» - Oh Jung-hi - 47. orr.\nBerak egin du lehenengo ihesaldia eta nik atzetik jarraitu diot. Berria - Kirola 2004-04-06\nAtzetik jarraitu, eta berebiziko sarraskia egin zuten Lanceloten aldekoek. Juan Kruz Igerabide «Artur erregearen heriotza» - 126. orr.\nAusterlitzko zubia zeharkatu, bulebarren lerroari jarraitu, eta Havreko geltokira iritsi ziren. Karlos Zabala «Parisen sabela» - Emile Zola - 29. orr.\nHildakoaren segizioari jarraitu diot eta ongi ohartu naiz bideaz. Patxi Zubizarreta «Mirarien kalezuloa» - Nagib Mahfuz - 287. orr.\nDetektibeek Dryer-en arrastoari jarraitu zioten New Yorkeraino. Oskar Arana «Brooklyngo erokeriak» - Paul Auster - 58. orr.\nPerun kontrako bideari jarraitu zioten, eta hiriburua itsasertzean, Liman, egin zuten. Iñaki Mendiguren «Historiaren azterketa II» - A.J. Toynbee - 53. orr.\nHerritarrek beste bide batetik jarraitu zioten protestari. Berria - Euskal Herria 2006-03-04\nBeraz, mihiari hozka egin, eta Albertoren hizketari jarraitu nion. Juan Kruz Igerabide «Hauts bihurtu zineten» - 184. orr.\n3 (zaio aditz gisa)\nAtzetik jarraitu zitzaion, nahaspilatik irteten lagunduko ziolakoan. Karlos Zabala «Parisen sabela» - Emile Zola - 55. orr.\nQuenu, harriturik, haren gelaraino jarraitu zitzaion, hitzik atera gabe. Karlos Zabala «Parisen sabela» - Emile Zola - 82. orr.\nItsas armada itsasertzari jarraitu zitzaion Indo ibaiaren bokaletik. Iñaki Iñurrieta «Legeen espirituaz II» - Montesquieu - 38. orr.\nLetra letrari jarraitzen zitzaion, lerroa lerroari, atala atalari, liburua liburuari: ibilera hark goxoki eramaten ninduen loaren mugara. Bernardo Atxaga «Soinujolearen semea» - 96. orr.\nFelipe II.ak, Karlos V.ari jarraitu zitzaiolarik, mundu guztiak ezagutzen duen bankarrota egin behar izan zuen. Iñaki Iñurrieta «Legeen espirituaz II» - Montesquieu - 62. orr.\nUmeen hasierako frustrazioari poza jarraitu zaio. Anjel Lertxundi «Konpainia noblean» - 81. orr.\nAltzolako zakurrek usaina hartu diote, eta zaunka hasi dira; zaunkari zaunka jarraitu zaio. Itziar Otegi «Axenario» - Jules Renard - 76. orr.\nEta irrintziari, berriro ere, cowboy sonbreiruko gaztearen txistua jarraitu zitzaion. Bernardo Atxaga «Soinujolearen semea» - 15. orr.\nModernoak aurreiritzi horri jarraitu zaizkio. Iñaki Iñurrieta «Legeen espirituaz II» - Montesquieu - 46. orr.\n4 dio ad beste zerbaiten ondotik etorri edo gertatu.\nEzusteko atsegin hari, beste ezusteko eder batek jarraitu zion. Anjel Lertxundi «Ihes betea» - 228. orr.\nAitortza laburrari ezpata-kolpeak jarraitu zion, eta horrela, martiri bezala bukatu zuen bizia. Askoren artean «Asisko Frantzizko, Asisko Klara» - 410. orr.\nKristau jaiotako Teodosio I.a enperadoreak pagano izandako Konstantino I.a konbertituari jarraitu zion. Iñaki Mendiguren «Historiaren azterketa II» - A.J. Toynbee - 326. orr.\nBatasunaren proposamenari ekintza terrorista ugarik jarraitu diote, eta horrek esan nahi du Batasuna Anoetan ez zela gai izan ETAri armak, xantaia eta estortsioa uzteko exijitzeko. Berria - Euskal Herria 2004-12-28\nAurreko mendean Otomandar Inperioaren zatiketari jarraitu zitzaizkion ondorio tragikoak berragertzeko mehatxua ekarri zuen zatiketak. Iñaki Mendiguren «Historiaren azterketa II» - A.J. Toynbee - 187. orr.\n5 norbait edo zerbait gidaritzat edo arautzat onartu; norbaiten iritziak edo erakutsiak onartu.\nHark bete zituen nire aginduak eta bihotz osoz jarraitu zidan, niri atsegin zaidana baizik ez eginez. Elizen arteko biblia 1 Erg 14,8\nPasaiari askok jarraitu zioten gure etsenpluari. Joxe Austin Arrieta «Homo Faber» - Max Frisch - 38. orr.\n"Hezitzaile" burgesek hitzez hitz jarraitu zituzten maisuaren erakutsiak. Juan Martin Elexpuru / Bego Montorio «Filosofia apaingelan» - Sade - 38. orr.\nBaina nire urratsei jarraituko baliete, benetan maiteago izango nituzke. Askoren artean «Asisko Frantzizko, Asisko Klara» - 396. orr.\nZinemaren teoriari jarraitu dioten azterketak. Josu Zabaleta «Irudia» - Jacques Aumont - 179. orr.\nEmakumeek badakite ez dutela zertan eredu maskulinoari jarraitu. Luis Elberdin «Sexua noiznahi» - 32. orr.\nEra berean, nintzan, intzan, zan esaten direnez, eredu horri jarraituaz sortu dira gintzan eta zintzan berriak. Koldo Zuazo «Euskararen sendabelarrak» - 85. orr.\nOro har, Euskaltzaindiaren arauei jarraitu diegu. Askoren artean «Filosofiako gida» - 17. orr.\nEgia zatiezinak behartu nau gizon handi honen lorratz argitsuei jarraitzera. Juan Martin Elexpuru «Delituez eta zigorrez» - Cesare Beccaria - 28. orr.\n· 6 du ad egoera edo jarrera jakin batean iraun.\nIrakurtzen jarraitu zuen Ruche jaunak. 4598\nDeskargatu eta deskargatu jarraitzen zuten. Karlos Zabala «Parisen sabela» - Emile Zola - 51. orr.\nRoyer-Collard kaleko gelan jarraitu zuten bizitzen. Karlos Zabala «Parisen sabela» - Emile Zola - 73. orr.\nHalere, Roboamek jarraitu zuen Judako hirietan bizi ziren israeldarren errege izaten. Elizen arteko biblia 1 Erg 12,17\nUbanbek hizketan jarraitu nahi izan zuen baina puruaren keak eztula eman zion. Bernardo Atxaga «Soinujolearen semea» - 226. orr.\nHorretan jarraitzen al duzu? Bernardo Atxaga «Soinujolearen semea» - 265. orr.\nLo jarraitu zuen. Jasone Osoro «Korapiloak» - 29. orr.\nGizonak, irrikaz, segika jarraitu zuen. Patxi Zubizarreta «Mirarien kalezuloa» - Nagib Mahfuz - 263. orr.\nZapoek kantari jarraitzen zuten. Anjel Lertxundi «Ihes betea» - 282. orr.\nNeskak bidean aurrera jarraitu zuen, zentzuak erne. Patxi Zubizarreta «Mirarien kalezuloa» - Nagib Mahfuz - 210. orr.\nHandik pixka batera, erruduna beste norbait zela garbi adierazten zuten frogak agertu ziren, baina Dreyfus zigorturik jarraitu zuen. Karlos Zabala «Parisen sabela» - Emile Zola - 8. orr.\nHala ere, bere teman jarraitu zuen Faraoiak eta ez zion herriari joaten utzi. Jose Antonio Mujika «Agindutako lurraren bila I» - 161. orr.\nEugeniak berokia soinetik kendu gabe jarraitzen zuen. Ramon Saizarbitoria «Gorde nazazu lurpean» - 202. orr.\nEta unibertsitatera joan ginenean ere elkarrekin jarraitu genuen, nahiz karrera desberdinak ikasi. Bernardo Atxaga «Soinujolearen semea» - 18. orr.\nLiteratura ikasten jarraitzeko edo agian kazetaritzan saiatzeko. Oskar Arana «Brooklyngo erokeriak» - Paul Auster - 20. orr.\n· Petroliozko lanparen inguruan biltzen ginen, klaseak jarraitzeko; hotz handia egiten zuen. Juan Kruz Igerabide «Nire aitaren fusila» - Hiner Saleem - 60. orr.\nEta jarraitu zuen: -zergatik zabiltza zure morroi honen ondoren, ene jauna? Gero, haren alboan eseri eta jarraitu zuen: [...]. Elizen arteko biblia 1 Sm 26,18\nMikaiasek, berriz, honela jarraitu zuen: [...]. Elizen arteko biblia 1 Erg 22,19\n-Beti bezala, ezta? -jarraitu zuen Saget andereñoak-. Karlos Zabala «Parisen sabela» - Emile Zola - 60. orr.\nErru guztia nirea da, halere -jarraitu zuen-. Bernardo Atxaga «Soinujolearen semea» - 101. orr.\nE! -jarraitu zuen Florentek barrez-, osaba Gradellek entzuten badizue, gauza da zuengana etorri eta dirua kentzeko... Karlos Zabala «Parisen sabela» - Emile Zola - 93. orr.\n-Kontu alaiagoak orain -jarraitu zuen-, aurten atsegin handiz ongi etorria egin behar diet gure artera bi irakasle berriri. Iñaki Mendiguren «Harry Potter eta sorgin harria» - J.K. Rowling - 79. orr.\nGizonak gorra bailitzan jarraitu zuen, Martinen esana aintzat hartu gabe: [...]. Bernardo Atxaga «Soinujolearen semea» - 59. orr.\n8 (grebez-eta mintzatuz) parte hartu.\nBoikoterako deia jende askok jarraitu du. Bernardo Atxaga «Soinujolearen semea» - 229. orr.\nGreba langileen %44k jarraitu dutela dio Euskotrenek. Berria - Ekonomia 2004-06-22\nLanuzteak askok jarraitu zituzten, sindikatu abertzaleak ia ordezkaritza osoa baitu aulki eta haltzari fabrika horretan. Berria - Ekonomia 2004-05-27\n9 (era burutua izenondo gisa) etenik edo etenaldirik ez duena.\nAmonen otoitzen marmar jarraitua. Alberto Ladron Arana «Xake mate» - 10. orr.\nNerbio bati estimulu jarraitu bat aplikatzen zaionean, erantzuna ez da jarraitua izaten. Irene Aldasoro «Giza gorputza lanean» - John Lenihan - 114. orr.\nMundu biziaren egitura ez da jada lineal eta jarraitua, baizik, aitzitik, ez-lineal eta etena. Juan Garzia «Sagua, eulia, eta gizakia» - François Jacob - 106. orr.\nPentsamenduaren lan jarraitu eta luzea denboran barrena. Xabier Arregi «Jakitearen arkeologia» - Michel Foucault - 48. orr.\nZaldiak beren kasa zebiltzan, burumakur, ibilera jarraitu eta nagiaz. Karlos Zabala «Parisen sabela» - Emile Zola - 17. orr.\nNazio-merkatuetan eskari jarraituago baterako baldintzak sortzen saiatzen ziren. Koro Navarro «Ekonomiaren globalizazioa» - Jacques Adda - 116. orr.\nLehengaien prezio errealen beheranzko joera jarraitu hori. Koro Navarro «Ekonomiaren globalizazioa» - Jacques Adda - 126. orr.\nUr hari bat isurtzen zen etengabe konketa batean, hain modu jarraituan, ezen xirripa hura geldirik zegoela iduri baitzuen. Karlos Zabala «Parisen sabela» - Emile Zola - 157. orr.\nLan jarraitua, gorabeherarik gabea. Lopez de Arana «Manhattan Transfer» - John Dos Passos - 401. orr.\nHazkunde ekonomiko jarraitua eta egonkorra. Iñaki Heras «Txanponaren bi aldeak» - 278. orr.\nArgitasunaren edo koloreen aldakuntza gutxi-asko jarraituak, berezko itzalak edo itzal eraginak. Josu Zabaleta «Irudia» - Jacques Aumont - 43. orr.\nGauza jakina baita edozein indarrek, nahiz eta oso txikia izan, era jarraituan aplikatuz gero, irabazi egingo diola edozein gorpuzkiri ematen zaion indar zakarrenari ere. Juan Martin Elexpuru «Delituez eta zigorrez» - Cesare Beccaria - 30. orr.\nBehin parranda egin nuen / bederatzi gau jarraituetan. Pako Aristi «Gauza txikien liburua» - 70. orr.\nBokal arteko herskari ahostunen aldaera jarraituak. Lourdes Oñederra «Fonetika fonologia hitzez hitz» - 99. orr.\nBenetan garapen jarraitukoak izan dira azken hogei urteak Templerentzat. Xabier Olarra «Antropologo bat Marten» - Oliver Sacks - 266. orr.\nEragile jarraitu eta mailakakoa den seinale akustikoa, gure oharmenak kategoria ezberdin ez-jarraituetan banatzen du. Lourdes Oñederra «Fonetika fonologia hitzez hitz» - 118. orr.\nadi jarraitu (9); aitzina jarraitu (12); arretaz jarraitu (17); atzetik jarraitu (55); atzetik jarraitu zion (13); aurrera jarraitu (269); aurrera jarraitu zuen (97); begira jarraitu (37); berdin jarraitu (24); bere bideari jarraitu (9); bere hartan jarraitu (10); bere horretan jarraitu (25); bere teman jarraitu (10); berean jarraitu (24); beretik jarraitu (20); berriketan jarraitu (9); bertan jarraitu (16); bide beretik jarraitu (9); bidea jarraitu (31); bidean jarraitu (13); bideari jarraitu (67); bideari jarraitu zioten (14); bila jarraitu (14); bizirik jarraitu (25); bizitzen jarraitu (39); borrokan jarraitu (25); egiten jarraitu (137); ematen jarraitu (31); eredua jarraitu (10); esaten jarraitu (12); gertutik jarraitu (60); gora jarraitu (19); hartzen jarraitu (10); hitz egiten jarraitu (35); hizketan jarraitu (88); hurbiletik jarraitu (10); idazten jarraitu (22); igotzen jarraitu (12); ikasten jarraitu (12); ikertzen jarraitu (15); ildo beretik jarraitu (11); irakurtzen jarraitu (40); isilik jarraitu (36); izaten jarraitu (127); jarraitu beharra (58); jarraitu beharra dago (15); jokatzen jarraitu (25); jotzen jarraitu (9); kontatzen jarraitu (13); lanean jarraitu (113); lanean jarraitu beharra (10); noiz arte jarraitu (14); nola jarraitu (24); oinez jarraitu (25); orpoz orpo jarraitu (11); pentsatzen jarraitu (10); teman jarraitu (10)\n; aurrera jarraituko (75); berdin jarraituko (20); bere hartan jarraituko (12); bere horretan jarraituko (25); beretik jarraituko (10); bidea jarraituko (13); bideari jarraituko (10); biltzen jarraituko (9); borrokan jarraituko (29); defendatzen jarraituko (16); egiten jarraituko (94); ematen jarraituko (20); gertutik jarraituko (14); greban jarraituko (13); izaten jarraituko (128); jokatzen jarraituko (12); karguan jarraituko (12); lan egiten jarraituko (12); lanean jarraituko (102); lehen mailan jarraituko (11); mobilizazioekin jarraituko (12); taldean jarraituko (28); tinko jarraituko (12)\naholkuari jarraituz (12); aholkuei jarraituz (12); aurrera jarraituz (16); aurrera jarraituz gero (10); bideari jarraituz (20); ereduari jarraituz (11); etsenpluari jarraituz (10); ildoari jarraituz (9); ohiturari jarraituz (30); senari jarraituz (9); urratsei jarraituz (10)\naurrera jarraitzea (40); aurrera jarraitzea erabaki (9); bere horretan jarraitzea (9); bidea jarraitzea (12); bideari jarraitzea (13); egiten jarraitzea (27); izaten jarraitzea (27); jarraitzea erabaki (81); jarraitzea erabaki zuen (32); jarraitzea espero (16); jarraitzea gustatuko (9); jarraitzea izango (13); jarraitzea proposatu (10); lanean jarraitzea (29); lehen mailan jarraitzea (16)\njarraitzearen alde (15)\natzetik jarraitzeko (9); aurrera jarraitzeko (103); aurrera jarraitzeko asmoa (9); beretik jarraitzeko (14); bide beretik jarraitzeko (12); bidea jarraitzeko (10); bizirik jarraitzeko (12); bizitzen jarraitzeko (21); borrokan jarraitzeko (18); egiten jarraitzeko (80); gertutik jarraitzeko (12); hitz egiten jarraitzeko (10); ikasten jarraitzeko (13); izaten jarraitzeko (28); jarraitzeko agindu (19); jarraitzeko agindua (9); jarraitzeko asmo (11); jarraitzeko asmoa (166); jarraitzeko asmoa agertu (16); jarraitzeko asmorik (16); jarraitzeko asmoz (15); jarraitzeko aukera (80); jarraitzeko aukerarik (9); jarraitzeko baimena (23); jarraitzeko baimena eman (11); jarraitzeko borondatea (22); jarraitzeko deia (20); jarraitzeko deia egin (13); jarraitzeko esan (12); jarraitzeko eskatu (52); jarraitzeko gai (12); jarraitzeko gauza (10); jarraitzeko gogoa (20); jarraitzeko gogorik (9); jarraitzeko indarra (14); jarraitzeko konpromisoa (31); jarraitzeko moduan (18); jarraitzeko prest (40); jokatzen jarraitzeko (22); lanean jarraitzeko (104); lanean jarraitzeko asmoa (22); lanean jarraitzeko konpromisoa (10); lehen mailan jarraitzeko (21); negoziatzen jarraitzeko (34); negoziatzen jarraitzeko asmoa (9); negoziazioekin jarraitzeko (12)\n; aitzina jarraitzen (9); atzetik jarraitzen (28); aurrera jarraitzen (154); aurrera jarraitzen du (52); bakarrik jarraitzen (14); bat izaten jarraitzen (9); begira jarraitzen (38); berdin jarraitzen (50); bere hartan jarraitzen (24); bere horretan jarraitzen (53); berean jarraitzen (29); beretik jarraitzen (11); bertan jarraitzen (16); bidea jarraitzen (21); bideari jarraitzen (25); bidetik jarraitzen (13); bila jarraitzen (24); biltzen jarraitzen (14); biraka jarraitzen (11); bizirik jarraitzen (34); bizitzen jarraitzen (15); borrokan jarraitzen (12); desagertuta jarraitzen (9); egiten jarraitzen (121); ematen jarraitzen (23); erabiltzen jarraitzen (11); esaten jarraitzen (10); eserita jarraitzen (13); espetxean jarraitzen (10); gabe jarraitzen (104); gertutik jarraitzen (37); gorantz jarraitzen (10); greban jarraitzen (17); hala jarraitzen (12); han jarraitzen (37); hartuta jarraitzen (21); hartzen jarraitzen (14); hitz egiten jarraitzen (16); hizketan jarraitzen (17); hurbiletik jarraitzen (10); idazten jarraitzen (19); indarrean jarraitzen (30); irakurtzen jarraitzen (12); irekita jarraitzen (9); isilik jarraitzen (20); itxita jarraitzen (16); izaten jarraitzen (269); jarraitzen saiatu (13); jarraitzen utzi (17); jasotzen jarraitzen (9); joaten jarraitzen (11); jokatzen jarraitzen (10); kartzelan jarraitzen (10); lanean jarraitzen (63); lanean jarraitzen du (17); lanean jarraitzen dute (14); lehengoan jarraitzen (18); lider jarraitzen (20); lo jarraitzen (10); lotuta jarraitzen (12); min hartuta jarraitzen (20); negarrez jarraitzen (10); ospitalean jarraitzen (10); pentsatzen jarraitzen (13); postuan jarraitzen (17); postuetan jarraitzen (13); postuetan jarraitzen du (9); preso jarraitzen (12); sendo jarraitzen (9); tinko jarraitzen (10); urratsei jarraitzen (10); zabalik jarraitzen (10); zabaltzen jarraitzen (15)


1. Mundu guztiak dakienez Oihenart euskal metrikaren tradizioan berrizale eta ohitura zaharren urratzaile agertu zitzaigun.\nBera baino lehenagoko bertsogileen (vulgares versificatores deitzen dituenen) bertsoak paratzeko tankera ez zuen gogoko eta bere garaiko erdal hizkuntzen frantses, italiano eta gaztelaniaren eta areago, bere garaiko baino aurreragoko erdi aroko latin hizkuntzaren metrikaren legeak eta arauak ezarri nahi izan zizkion euskal bertsogintzari ere.\nHau esatean ez gara iritzira ari: berak diosku asmo horrek eragin ziola bertsoak neurtitzak ontzera.\nEz zen hori ere Oihenarten iritzia.\nZein lege eta zein arau hartu, hortaz, hizkuntza horietatik?.\nZer dakarte Oihenarten iritziek, eta areago dena, Oihenarten neurtitzek berri deritzakeguna eta zer dute zaharra eta betikoa dena?.\n2. Euskal metrikarekiko iritziak haren izkribuetan oso hitz gutxitan ditugu emanak, rimaz esaten dituenak alde batera uzten baditugu batipat.\nGutxi horietan dioena gogoan hartu gabe, ordea, ezin dakioke inor Oihenarten metrikari ekin, bere olerkietan iritzi horiei zegozkien arauak eta erregelak berak emanak eta berak erdi-asmatuak betetzeko eredua eta modua agertu baizik ez baitzuen egin.\nHorrexegatik ez du ere bere burua poetatzat jo eta inork jo dezan nahi izan.\nBertsoak nola egin behar diren ari zaigu, maisu gisa, irakasten.\nHona zer dioen euskal neurtitzek hala deitzen ditu berak bete behar omen dituzten kondizioei buruz (rimari dagozkionak baztertu egingo ditut oraingoz, ez baitute horiek zer ikusirik lan honetan agertu eta erabili nahi dudan gaiarekin): .\nLafitte jaunak duela urte gutxi lehen aldiz argitara zuen Oihenarten beraren L?Art Poetique Basque-n, Mauleko poetak berriro gomendatzen dizkigu arau horiek, elisioa eta sineresia zer diren agertuz; halere liburuxka osoan barrena rimaz eta ahapaldiez mintzo zaigu gehienbat.


Abian da Kokoriko Hezkuntza Faktoriaren hezkuntza jarduera eskaintza zabala - Aiaraldea - Aiaraldea.eus\nAbian da Kokoriko Hezkuntza Faktoriaren hezkuntza jarduera eskaintza zabala\nErredakzioa 2021-09-27 13:08\nHaurren mugimendu autonomo eta askeari bidea zabalduko diote Kokorikoren hezkuntza jardueretan. / Aiaraldea.eus\nUrritik abendura arte luzatuko da Kokoriko Hezkuntza Faktoriak prestatutako jarduera eskaintza. Tailerretan parte hartzeko edota espazio askean jolasteko aukera egongo da Faktorian. Urriaren 3ra arte zabalduko da izen emate epea.\nKokoriko Hezkuntza Faktoriak urritik abendura arte luzatuko den hezkuntza jardueren eskaintza prestatu du. Asteburu honetan bertan ekingo diote programazioari. Urriaren 3ra arte luzatu dute ekintzetan izena emateko epea. Plaza mugatuak izango dira, eta bazkideek deskontuez gozatzeko aukera izango dute. Izen ematea faktoriaren webgunean egin daiteke.\nUrriaren 2an familian jolasteko aukera egongo da 11:00etatik 12:30etara Faktorian bertan, eta, aurrerantzean, hilabeteko lehenengo larunbatetan emango diote jarraipena ekintzari. Familiak haurren jolasen parte aktibo izatea bilatzen du jarduerak, kantu jolasak, haur literatura, perkusioa edota dantza uztartuz.\nIgandean, ordea, mugimendu autonomorako eta jolas librerako espazio zainduari zabalduko dizkiote ateak 11:00etatik 13:00etara. Bertan aritu ahalko dira 0 eta 3 urte bitarteko haurrak, beti ere profesional baten laguntza jarraituz. "Behaketan jarriko dugu ikuspuntua. Familian gozatzeko espazioa eta beste familiekin elkartzeko elkargunea izango da", azaldu dute Kokorikoko kideek. Urritik abendura bitarteko hilabeteko lehenengo eta hirugarren igandetan gauzatuko dute ekintza.\nUrriaren 10erako ere beste jarduera bat aurreikusi dute 4 eta 10 urte bitarteko haurrei bideratua: Faktorian jolasean. Faktorian barrena jolas eta dinamika desberdinak proposatuko dituzte: sukaldaritza, esperimentazioa, literatura, eskulanak, zinema... Ekintza honi abendura bitarteko hilabete bakoitzeko bigarren igandetan emango diote segida.\nAzkenik, astearte eta ostegunero, 10:00etatik 12:00etara familientzako espresuki prestatutako gunea atonduko dute, estalpean eta goxotasunean jolasteko eta lasai egoteko. Jolaserako proposamen eta materialak eskainiko dira haurren behar eta adinera egokituak.\nTailer sorta ere prestatu dute Kokorikoko kideek. Besteak beste, zirku tailerra egingo dute asteartero, zirkuko profesionalek gidatutako saioetan. 17:30etatik 18:30etara 3 eta 6 urte bitarteko haurren txanda izango da; 18:30etatik 19:30etara, aldiz, 7 eta 12 urte bitartekoena.\nMunduko dantzak ezagutzeko parada ere izango dute eskualdeko gazteek ostegunero egingo diren tailerretan. Zirku tailerrean bezala, bi txanda egongo dira, adinaren arabera banatuak: 17:30etatik 18:30etara 3 eta 6 urte bitarteko haurrak, eta 18:30etatik 19:30etara 7 eta 12 urte bitartekoak.\nAzken tailer baten eskaintza ere zabaldu dute: Sormen atelierra. Bertan, eskualdeko sortzaileek hainbat diziplina eta materialekin esperientzia artistiko bat biziaraziko diete parte hartzaileei. Honako honetan hiru izango dira txandak eta adin tarteak: Astelehenetan 17:30etatik 19:00etara 3 eta 6 urte bitarteko haurrak, asteazkenetan 17:30etatik 19:00etara 7 eta 12 urte bitarteko haurrak eta, azkenik, asteazkenetan 19:30etatik 21:00etara 16 urtetik gorako gazteak.\nUrriaren 29an, 18:00etatik 20:00etara, Faktoria beldurraren etxea bilakatuko dute Arimen Gauaren ospakizuna probestuz. 12 eta 16 urte bitarteko gazteek beldurraren labirintoari egin beharko diote aurre, handik ateratzeko bidea topatu beharko dute kandelak eskutan.


Sortu - Mediku adituen txostenaren ostean, epaileak Ibon Iparragirre etxeratzea espero eta desio du SORTUk\nMediku adituen txostenaren ostean, epaileak Ibon Iparragirre etxeratzea espero eta desio du SORTUk\nMediku-perituak egin duten txostenak ez du inolako duda izpirik uzten Ibon Iparragirreren osasun-egoerari buruz: hain larri dagoenez hiltzeko arrisku handia du, eta kartzelako baldintzek haren egoera okertu besterik ez dute egiten. Txostenaren sendotasuna dela eta, epaileak preso ondarroarra etxeratuko duela espero eta desio du SORTUk. Hala ere, azken hitza epaitegi instantziek dutela kontuan hartuta, gertaerak zuhurtziaz jarraitzea eta gertakariak egintzat ez ematea komeni dela nabarmendu nahi du SORTUk.\nHies gaitza dela eta, Ibon Iparragirreren osasun egoera oso larria da, epailearen aginduz txostena egin duen mediku adituaren arabera. CD4 zelulen gutxieneko kopurua ere ez du, eta edozein infekziok bizi ahal izateko atalei eragin liezaioke. Horrez gain, txostenaren arabera, kartzela ez da leku egokia haren osasun egoera kontuan hartuta, hango bizi-baldintzetan arrisku are handiagoa baitu edozein infekzioren bat hartzeko. Era berean Iparragirreren gaixotasuna sendaezina dela nabarmentzen du.\nPronostikoari buruz, ez du zehazten egoera terminalera noiz iritsiko den: ordu batzuk barru, hilabete batzuk edo urte batzuk barru izan daiteke. Hala ere, kartzelan jarraituz gero, prozesua fase terminal baterantz bizkortuko dela aurreikusi du.\nHori dela eta, Espetxe Erreglamenduko 104.4 eta 196.2 ezartzeko baldintzak badaudela dio , gaixotasun oso larri eta sendaezina baitu. Egungo bizimodu egoerarekin jarraituz gero okerrera egingo du.\nSorrera: 12 Abendua 2017


Arteko ikuspegiak: Arrazionalismoa\nArrazionalismo bezala ezagututako mugimenduak XX. mendeko arkitekturako pertsonalitate nagusiak elkartu zituen. Haien lana eta teoriak banakakoak dira baina komunean dute haien formen sinpletasuna eta hauetako bakoitzak bere funtzioa duela.\nMaterial industrialak erabiltzen zituen, zementua gehien bat. Material merkea da, egokitzeko erraza, erregaitza, ez-korrosiboa eta eskeletoa egiteko aukera ematen duela, oinplanoa libre utziz. Gainera, serietan egitea eskaintzen du. Beste materialekin konbinatu daiteke altzairua, kristala edo adreilua.\nHorma ez da euskarria eta eskeleto arina bihurtzen da, bakarrik ixteko, leiho kopuru batekin zeinetatik argia eraikuntza barruan sartzen den. Euskarriak sekzio desberdineko pilareak dira, altzairu edo zementuzkoak. Estalkiak, orokorki, dintelduak izaten dira eta euskarrian eusten dira eskeletoa osatuz, eraikuntzari argia eta pisu-gabeko inpresio emanez.\nElementu dekoratiboak desagertzen dira forma puruaren mesedetan. Proportzioari, sinpletasunari eta asimetriari buruzko kezka bat dago. Barne espazioa oinplano librean oinarritzen da eta bihurgunetsuak eta askeak izan daitezke, funtzioari egokituz. Kanpoan proiekzioak, behe mailako askatasunak eta terraza horizontalak irudia osatzen dute.\nUrbanismoari buruzko interesa dago jendea akomodatu nahi dutelako ohitura berrien arabera eta taldetan antolatuak, formula berriak proposatuz, hiri-lorategiak edo hiri industrialak bezala. Eraikuntza esanguratsuenak etxe sozialak, zeru-arraskaria, eraikuntza administratiboak, antzokiak, auditorumak eta estadioak dira.\nLotura estuak daude arrazionalismoa eta beste arte mugimenduen artean, Bauhaus bezala. Hau ikusten da Mies van der Rohe, Germaniar mugimendu kide eta arkitektura arrazionalaren adibiderik onenetariko bat. Bere lana iraultzailea zen Berlinen bere lehenengo bulegoetako eraikuntza proiektatu zuenetik 1919an. Ondoren etxeak diseinatu zituen eta 1929an Bartzelonako Erakusketa Unibertsalerako Germaniar pabilioia egin zuen. Eraikuntza honetan material berrien erabilera erakutsi zuen, bolumen argia eta horma-gortina erabiliz ohikoa erabili beharrean. EEBBetara emigratu zuen non zeru-arraskariak eraiki zituen kristalezko kutxa izugarriak ematen dutela eta zeinetan formen purutasunarekiko zaletasuna erakutsi zuen.\nLe Corbusier-rek, Suitzan jaioa, bere lana Frantzian garatu zuen. Zementuaren erabilera ikasi zuen eta laster serietako ekoizpenarekin hasi zen. Hiriak diseinatu zituen ere biztanleen kopuru zehatz baterako (hiru milioi inguruan). 1926an bere lan esanguratsuenetariko bat egin zuen: Savoye bila, Mediterranear inspirazioko zementuzko egitura bat zeinean bere arkitekturako bost puntuak agertzen diren: “pilotis”-en erabilera, euskarri bat egitura lurretik separatzen duela baina espazioa moztu gabe; fatxada askea, terraza-lorategia teilatu lauak direlako; leihoen biderketa: jarraituak, marko metalikoz; oinplano askea horma euskarria ez delako. Teoria egin zuen baina ez da utopiko bat bere proiektuak egin zituelako, Marseilako Unité d’ Habitation-en bezala, l angileen familientzako etxeak zirela.\nBere karrerako amaiera bere arrazionalismoa aldatu zuen organizismora hurbiltzeko bere lan maisu batean ikusten den bezala: Notre Dame du Haut, Ronchamp-en.\nView more presentations from mfresnillo. (tags: arkitektura arrazionalismoa)


Kulunka Dantza Taldeak larunbatean egingo du kurtso amaierako jaialdia — dantzan.eus\nHemen zaude: Hasiera › Hemeroteka › Kulunka Dantza Taldeak larunbatean egingo du kurtso amaierako jaialdia\nKulunka Dantza Taldeak larunbatean egingo du kurtso amaierako jaialdia\nAdin guztietako 100 dantzari arituko dira Aldats pilotalekuan\nIkastaroak bere amaierara iristen ari dira eta urtean zehar landutako lana erakusteko ordua ailegatu da. Joan den ostiralean, Eli Callejaren aerobiko ikasleak bildu ziren ikuskizun polita eskaintzeko eta datorren astean hasiko dira Musika Eskolako emanaldiak. Kulunka Dantza Taldeak ere bere jaialdia aurrera eramango du egun hauetan, zehazki larunbat honetan izango da.\nAdin guztietako 100 dantzari Aldats pilotalekuan arituko dira ikuskizun hau aurrera eramaten. Saioa 22:00etan hasiko da eta dagoeneko sarrerak salgai daude turismo bulegoan. Kurtso amaierako jaialdi honetan, urtero bezela, ikasleek kurtsoan zehar egindako lana erakutsiko dute.\nKulunkako dantzariak, aurtengo emanaldian, 'museo' batean barneratuko dira eta bertako koadroek bizitza hartuko dute. Hauek estilo eta erritmo ezberdinetako mugimendu eta dantzak sortuko dituzte. Idea eta koreografiak Nagore Orbelzu Kulunka eskolako irakaslearenak dira. Jaialdia larunbatean izango da, baina dagoeneko sarrerak salgai daude. Animatzen direnek eskuratu ditzakete turismo bulegoan hiru euroren truke.\nDantzariak 'museo' batean murgilduko dira jaialdi honetan.


Andoaingo Poperoak: OÑATIN ROKEATZEN DAKITE\nOÑATIN ROKEATZEN DAKITE\nAtzoko eguna oso gaizki hasi zen; poperoak blog-ak izan zituen arazoez gain, Airbourne taldeak bertan behera utzi zuen kontzertua bigarren aldiz, kasu hontan sumendi famatuarekin gertaturiko arazoak zirela eta.\nBapatean, Bonbereneako kontzertuetaz jabetu giñen. Bertan Sharon Stoner eta Potemkin Oñatiarrak jotzen zuten. Tolosara hurbiltzea erabaki genuen, eta egia esan ez giñen damutuko. Ondo afaldu eta gero, Bonberenea-ra joan eta giro izugarria zegoela antzeman genuen. Lehenengo hilaretan kokatu eta lehenengo taldea taula gainean azaldu zen. Sharon Stoner hirukotea izan ziren lehenak, eta zer nolako ikuskizuna, oraindik harriturik nabil. Kontzertu berezia omen zen beraientzat, eta bere abestiak alde batera utzi eta Queens of The Stone Age-en bertsioak jo zituzten.\nGelditu ere egin gabe "Regular John", "Avon" edota "If Only" abesti handiak entzuteko zortea izan genuen, inoiz baino hogeago jotakoak. Ordu batez stoner soinuak irentsi gintuen, Sharon Stoner talde bezala inoiz baino helduago ikusi genuen, kontzertuz kontzertu asko hobetu dutela esan behar.\nMerezi bezalako txaloak jaso eta gero, Sharon Stoner atera eta Potemkin sartu ziren. Instrumentuak prestatu eta ikuskizunari ekin zioten. Boskoteak rock and roll estiloa praktikatzen du. Latzen-eko kitarjolea taldean izanik, beste kitarjole bat, baxua, bateria eta abeslari ezinobeago bat, ikuskizuna ziurtatua dago. Abeslariak darama taldearen pisua, bere karisma, nerbio eta dantzekin.\n18 abesti jo zituzten, gelditu ere egin gabe, eta jendearen onespena irabaziaz. "Born to be will" klasikoarekin amaitu zuten. Garbi geratu zena, zuzeneko talde aparta dela Potemkin, Azkena Rock bezalako festibal rokeroetarako aproposak.\nAzkenean zuzeneko apartak ikusteko aukera izan genuen, beste behin ere Bonbereneako prestaketa eta tratua bikaina. Ea laister beste kontzertu kronikekin gatozen. OIHUU.


Azoken etorkizuna bermatzeko modu berrien bila lanean ari dira - Azkoitia - Maxixatzen.eus\nAzoken etorkizuna bermatzeko modu berrien bila lanean ari dira\nKris Fernandez 2022-05-12 14:00\nAzkoitiko Azoka Plazako irudia.\nAzpeitiko, Azkoitiko eta Zarauzko merkatuak Gipuzkoako Azoken Sarean sartu dira, azokak aztertzeko, indartzeko eta hauen etorkizuna bermatzeko helburuarekin. Herri bakoitzaren diagnostikoa eta ekintza planak egin ondoren, azoka horien helburuak eta beharrak betetzeko lantaldeak osatu dituzte.\nGipuzkoako Foru Aldundiak, Eusko Jaurlaritzarekin, Landa Garapen Elkarteekin eta Elika Fundazioarekin elkarlanean, lurraldeko herrietako azokak aztertzeko, indartzeko eta hauen etorkizuna bermatzeko helburuarekin Gipuzkoako Azoken Sarea egitasmoa jarri zuen martxan iazko urtarrilean. Gipuzkoako Azoken Sarea proiektua udalerri bakoitzeko azokaren beharretara egokitu dute, eta udalerri bakoitzeko azoka osatzen duten eragileen partaidetzarekin garatu dute.\nPandemia garaian sortu zen azoken sarea eratzeko beharra. Izan ere, azoka guneetan izan beharreko protokoloak asko aldatzen ziren udalerriz udalerritako azoketan. Azkenean, egiten zituzten interpretazioak desberdinak ziren, eta udal edota erakunde bakoitzak berea egiten zuen; hau da, azoka bakoitzaren egoera eta hartutako neurriak desberdinak izaten ziren batean eta bestean. "Egoera nolakoa zen ikusita, Gipuzkoan azokak dituzten udalerriek irizpide komunak izateko beharra antzeman genuen. Lurraldeko landa garapen elkarte guztiok azoka sarearen sorrera proposatu genuen, Elika fundazioarekin batera. Hori abian jartzeko, elkarte bakoitzak sarera sartzeko bere eskualdeko udalerriak eta azokak hautatu behar izan zituen", azaldu du azoka sarearen sorrera Urkome Urola Kostako landa garapen elkarteko kudeatzailea den Yurre Peñagarikanok.\nHautatutako azoka horiek, ordea, baldintza batzuk behar zituzten: gutxienez hamabost ekoizle izatea azokan, gutxienez astean behin egiten den azoka izatea eta bertan bertako edota tokiko produktuak saltzea. Hala, Urola Kosta eskualdetik hiru izan ziren sarean sartzeko hautatuko azokak: Azkoitikoa, Azpeitikoa eta Zarauzkoa, Gipuzkoako beste hamalau udalerritakoekin batera.\nBehin Gipuzkoako Azoken Sarean sartuta, udalerri bakoitzeko azokaren diagnostikoa eta ondorengo ekintza plana egin zituzten. "Hamazazpi udalerri eta azoka horietako diagnostikoak eta ekintza planak eginda, behar komunak zeudela ikusi genuen. Era horretan, Gipuzkoako Azoken Sarearen Plan Estrategikoa osatu genuen iaz, eta lanerako atal desberdinetan banatuta dago plan hori", gaineratu du Peñagarikanok.\nPlan Estrategikoak honako atal edo lantalde hauek ditu: Gobernantza eta kudeaketa, Digitalizazioa eta Komunikazioa. Ardatz bakoitzaren lan ildoak ere definitu dituzte, hala nola mahaien osaketa, azpiegituren eguneraketa, digitalizazio proiektuak eta sustapenerako ekintzak. Udal eta azoka bakoitza, dituen beharren arabera, azoken sareko lantalde horietako batean sartu da. Urola Kostako hiru azoken kasuan, adibidez, lantalde desberdinetan sartuta daude, bakoitzaren errealitateak eta beharrak desberdinak direlako.\nAzokak mantendu eta hobetu nahi dira, eta horretarako, ezinbestekoa da azoken sarea indartzeko lan egitea, denek irtenbide komunak izan ditzaten: "Batetik, azoketako ekoizleen baldintzak hobetu nahi dira; eta bestetik, merkatuan erosteak dituen abantailez gizartea sentsibilizatzeko sinergiak aprobetxatu nahi dira. Ea horrela, jende berri gehiago eta bezero gehiago lortzen dituzten azokek", adierazi du Olatz Lacomba Urkomeko teknikariak. Horretarako, azoketako bezeroei zerbitzu berriak eskaintzen hasita daude: erosketak jasotzeko armairuak, Whatsapp bidezko erosketak… Pandemian zehar zerbait hobetu bazen, bertako produktuen aldeko apustua izan zen: "Izurriaren garaian herritar ugari hasi zen bertakoa, gertukoa eta inguruko ekoizleen produktuak kontsumitzen. Gainera, garai haietako neurriekin Whatsapp bidezko erosketak hasi ziren, eta egun, jarraitu egiten dute", gaineratu du Lacombak.\nHerriz herriko azoketan bide berriak zabaltzen ari dira. Gerta daitezkeen arazoak gaindituz, poliki-poliki denei aterabidea ematea espero dute, eta "itxaropentsu" daude: "Erakundeen eta batik bat udalen jarrera oso ona da. Ahalduntzeko balio izaten ari da prozesua, eta udalak erakusten ari diren inplikazioarekin, ekoizleak ere gustura eta gogoz ari dira, erantzunak jasotzen ari direlako".\nAzkoitian azoka plazari buruz egindako lan saioetan, lantalde bat eratzeko eta berdura plazako espazioaren eraberritzea egiteko beharrak antzeman zituzten. Hala, lantaldea eratu zuten Azkoitiko Udaleko, Herrixen merkatari elkarteko eta Urkomeko ordezkarien, berdura plazako ekoizleekin eta bertako postu itxiak dituzten ordezkariekin. Talde hori osatu zutenetik hainbat bilera egin dituzte. Hala ere, azoka plazaren eraikinaren eraberritze lanei eman diete lehentasuna.\nAzpeitiko lan saioetatik sortutako lantaldea udaleko, Bertan merkatari elkarteko, Elikaguneko, Urkomeko eta azokako ekoizleen ordezkariek osatzen dute. Azpeitiko kasuan, lehentasuna komunikazioari eman diote, eta lehen urratsak egiten hasita daude; besteak beste, sare sozialei beste ikuspegi bat eman diete, sarriago egiten dituzte argitalpenak, eta ekoizleen aldetik inplikazio gehiago antzeman dute.\nZarauzko merkatu plazaren inguruko lan saioetan, berriz, lehentasuna harremanak sendotzeari eman zioten; alegia, Zarauzko Udalaren eta merkatuko kideen arteko harremanak sustatzeari. Horretan ari dira azken asteetan, eta egungo komunikazioa askoz eraginkorragoa da. Horrez gain, eraberritze lanen beharra ere aipatu zen lan saio horietan, eta egun merkatu plaza berritzeko lanak amaitzear daude.


Donostia, Gasteiz eta Iruñea Espainiar Estatuko hiribururik gardenenak • ZUZEU\nGardentasun Publikorako Elkarteak (Dyntra) Espainiako Estatuko lurraldeetako hiriburuetako gardentasun ranking-a publikatu du eta Donostiak lehen postua eskuratu du, neurtutako 142 indikadoreetatik 129 beteta. Gasteizek eta Iruñeak bigarren eta hirugarren postua lortu dute hurrenez hurren. Hemen ikus ditzakezue neurtutako indizeak zein diren.\nGardentasuna oso bogan dagoen gaia da egungo politikagintzan eta erakunde publikoen jardunean. Eta geroz eta proiektu eta ekimen gehiago daude erakunde publikoen gaineko kontrola bultzatzeko. Ezagunenak Civio elkarteak bultzatutakoak, Que hacen los diputados, Osoigo.com edo Change.org bera. Herritarrek geroz eta tresna gehiago dituzte ordezkari publikoak eta eurek gobernatzen dituzten erakundeak kontrolatzeko.\nDyntra (Dynamic Transparency Index) erakundeak 142 indikadore izan ditu kontuan gardentasun zerrenda osatzerako orduan. Denak webgunean jarri dituzte ikusgai. Ordezkarien inguruko informazioa argitaratua izatea, alkatearen eta kargu publikoen helbide elektronikoak publiko egitea, soldaten inguruko informazioa, errenta aitorpenak… eta beste hainbat irizpide izan dituzte kontutan.\nAxier Jaka Donostiako Informazio zinegotziak adierazi du gardentasunaren alorrean ematen ari diren urratsen erakusle dela emaitza hau: “Legealdi honetan konpromiso irmoa hartu dugu gardentasun politikekin, gure lehentasunen artean daude administrazio publiko gardena izatea eta politika publiko gardenak egitea, eta azken urteetan aurrerapauso nabarmenak eman ditugu alor horretan”.\nRanking honetaz aparte, ITA Transparency International gobernuz kanpoko erakundeak berriki ezagutzera eman duen neurketan ere oso emaitza onak jaso ditu Donostiako Udalak: 100dik 98,8rekin baloratua izan da. Donostiako Udalak 90 puntu jaso zituen 2012an. 2011tik 2012rako jauzi benetan nabarmentzeko modua izan zen; urte bakar batean 92. postutik 31.era pasa zen, hau da, 60 postu aurrera egin zuen Donostiako Udalak.\nIturria: Gaur Donostia\nDonostia, donostiako, gardentasuna, Gasteiz, hiribururik gardenenak, Iruñea, transparencia, udala\nBizi! eta HSBC, 'narkoen' hiru aulki\n3 pentsamendu “Donostia, Gasteiz eta Iruñea Espainiar Estatuko hiribururik gardenenak”-ri buruz\niñaki 2015-02-19 21:57\nEuskaldunak espainiar zintzoenak. Gora gu eta espainiar instituzioen gardentasuna.\nPeru Dulantz 2015-02-20 12:36\nEuskaldunak Espainiarrak baino zintzoagoak?\nfreud 2015-02-20 12:49\nLehentasuna: Erregimen koloniala ongi sendotzea, inperialismoaren goxotasuna gure herriari ongi transmititzea.


Corporate Mercadona eta Lanzadera programa - Mercadona\nCorporate programa berriaren bidez, plastikoen erabilera murrizteko, energia aurrezteko, hondakinak kudeatzeko, produktu osasungarriak sortzeko edo hiriko banaketa hobetzeko soluzioak ematen dituzten enpresa-proiektuei lagundu nahi diete.\nHautatutako enpresa-proiektuek laguntza ekonomikoa izango dute, bi entitateen aholkularitza eta trebakuntza jasoko dute, eta Marina de Empresas-en instalazioak erabili ahal izango dituzte.\nIngurumen- eta jasangarritasun-kontuetan gero eta eskakizun zorrotzagoak ditu gizarteak, eta, horri erantzun nahian, elikadura-katearen garapen jasangarriari laguntzeko gai diren enpresak sustatu nahi dituzte Mercadonak eta Lanzaderak. Horretarako, Corporate programa jarri dute martxan. Bost arlo hauetako ekintzaile berritzaileentzako programa bat da: produktu osasungarriak, energia-aurreztea, plastikoen erabilera murriztea edo ezabatzea, hiriko banaketa-eredua eta hondakinen kudeaketa.\nMercadonaren berrikuntza-estrategia kanpotik osatzea da Corporate programaren helburua, enpresa-korporazio handiei soluzioak eskaintzeko.\nEkimen honekin, lehendik enpresa handiekin elkarlanean martxan zituen programak osatuko ditu Mercadonak. Hainbat arlotako programa horien bidez, berrikuntza eta aurrerabidea ekarri zaizkie gizarteari eta Espainiako enpresa-sareari.\nMercadona izango da Lanzaderaren Corporate programaren buru, eta sektoreari buruzko ezagutzak eskainiko ditu. Lanzaderak, berriz, azeleragailuak berezko duen enpresa-kudeaketako metodologia jarriko du. Bi entitateek ingurumen-erronkei erantzuteko gai diren startupak sustatuko dituzte, betiere erabaki guztien helburua bezeroarentzako onura izanik.\n“Konpainiak une honetan dituen erronkei erantzuteko, ekintzaileei lagundu nahi die Mercadonak, eta Lanzadera oso harro dago zeregin horretan laguntzeaz ”, adierazi du Javier Jiménezek, Lanzaderaren zuzendari nagusiak.\nMercadonaren Antolaketako arduradun Nichan Bakkalianen ustez, “Corporate programak aukera emango digu gurekin bat egin nahi duten pertsona eta ideietara hurbiltzeko eta jasangarritasuna lortzeko bidean aurrera egiteko. Elkarrekin lan egingo dugu bost erronka handi horiei heltzeko eta soluzio berritzaile, apurtzaile eta eraldatzaileak bilatzeko gizarteak hala eskatzen duen eremuetan. Mercadonak ingurune ireki bat sortu nahi du kanpoko talentua erakartzeko: berritzeko asmo sendoa eta proposamen ausartak egiteko prest dauden pertsonak. Ikaragarrizko aukera da guztiontzat”.\nMercadonako eta Lanzaderako adituek osatutako epaimahai batek hautatuko ditu ekintzaileak, eta haien ideiak azelerazio-programak irauten duen bitartean ezarri eta gauzatu beharko dira; 2020ko urtarrilean hasiko da, eta 11 hilabete iraungo du.\nFase horretan, startupak garatu dituen produktu edo zerbitzuak eskuratu ahal izango ditu Mercadonak, eta, hala, haren bezero bihurtu. Corporate programa equity-free da, eta horrek esan nahi du ekintzaileak ez duela enpresaren portzentajerik eman beharko parte hartzeagatik.\nProzesuak irauten duen bitartean, enpresa hautatuek babes ekonomikoa izango dute, eta, horrez gain, trebakuntza jasoko dute eta bi erakundeetako profesionalen laguntza eta aholkularitza izango dute. Gainera, lortutako aurrerapenak baliozkotzeko, adituen eta Mercadonaren zentro korporatiboen laguntza ere izango dute. Horretaz gain, Erabateko Kalitateko Eredua ezagutu eta aplikatu ahal izango dute.\nEkintzaileek beren eskura izango dituzte Marina de Empresasen instalazioak, beren proposamenak garatzeko eta beste startup batzuekin harremanetan egoteko, giro aberasgarri batean.\nMercadonarekin Corporate programan izena emateko epea zabalik dago jada, eta azaroaren 4an amaituko da. Ekintzaileek Lanzaderaren bidez aurkez dezakete eskaera, proposamenen heldutasun-maila edozein dela ere: hasi garatu behar diren ideietatik eta jada enpresetan ezarrita daudenetara.\nEkimen hau Mercadonak gizartearekin duen konpromisoaren barruan kokatzen da: sortzen duen aberastasuna gizartearekin partekatzea. Horretarako dauka, hain juxtu ere, Erantzukizun Sozialeko Plana, zeinak hainbat jarduera-ildo jasangarriren bidez jorratzen baititu konpainiaren alderdi soziala eta etikoa, hazkunde partekatuaren aldeko jardunaren sendogarri guztiak ere. Mercadonaren Erantzukizun Sozialeko Planaren zati garrantzitsu bat ingurumen-jasangarritasuna da, zeina, besteak beste, hauetara bideratua baitago: optimizazio logistikoa eta hiri-banaketaren kudeaketa, eraginkortasuna eta energia aurreztea, plastikoak eta hondakinak murriztea, eta elikadura osasungarria bultzatzea.\nMarina de Empresas eta Lanzaderari buruz\nLanzadera, startupen inkubagailu eta azeleragailua, EDEM Enpresarien Eskolarekin eta Angels inbertsio-elkartearekin batera, Marina de Empresas ekintzailetza-poloaren parte da. Juan Roig-en ekimen hau Marina de Valèncian dago kokatua, eta haren misioa da gaur egungo eta etorkizuneko ekintzaileak prestatzea eta haiei aholkuak eta finantzazioa ematea. Aberastasuna eta kultura sortzea eta ekintzailetzaren kultura sustatzea ditu xede.\nLanzaderak askotariko programak eskaintzen ditu, enpresen eta proiektuen tipologiaren eta heldutasunaren arabera. Gainera, Corporate hitzarmenak ditu nazioartean proiekzioa duten beste 8 konpainiarekin, zeinak askotariko sektoreetakoak baitira eta aukera ematen baitiete ekintzaileei sektore horietan sortzen diren berrikuntza-erronka berriei aurre egiteko. Programa horietan parte hartzeko, ekintzaileek www.lanzadera.es-era bidali behar dute beren proiektua.\nInformazio gehiago nahi izanez gero, sartu Corporate programaren webgunean.\nNichan Bakkalian, Mercadonako Antolaketako arduraduna, eta Javier Jiménez Marco, Lanzaderaren zuzendari nagusia, Marina de Empresasen instalazioetan.\nJavier Jiménez Marco, Lanzaderaren zuzendari nagusia, eta Nichan Bakkalian, Mercadonako Antolaketako arduraduna, Corporate programa berriaren hitzarmena sinatzen


Euskararen paparazziek sariak jaso dituzte. Noticias de Navarra\nEuskararen paparazziek sariak jaso dituzte\nUrola Garaiko bizilagunek denda eta tabernetako euskarazko idatzien argazkiak bidali dituzte\nParte-hartzaileen artean 100 euroko hamabost erosketa bale zozkatu dituzte\nAsier Zaldua - Viernes, 1 de Diciembre de 2017 - Actualizado a las 06:12h\nSarituak, merkatariak eta alkateak, sari banaketa ekitaldiaren ondoren.\nzumarraga- Legazpi, Urretxu eta Zumarragako udalek Euskararen Paparazziak kanpainako sariak banatu dituzte. Herritarrek denda eta tabernetako euskarazko ida-tzien argazkiak bidali dituzte eta parte-hartzaileen artean 100 euroko hamabost erosketa bale zozkatu dituzte. 132 lagunek parte hartu dute eta 240 argazki bidali dituzte.\nHerri bakoitzean bost lagun saritu dituzte. Legazpiko argazkiak bidali dituztenen artean, hauek dira sarituak: Nora Escudero (Attiko diseinu grafiko dendako argazkia bidali zuen), Sara Gracia (Katilu taberna), Mikele Gurrutxaga (Ibargutxi kirolak), Jose Cruz Calvo (Hogei taberna) eta Isabel Gerriko (Lanbroa belar-denda).\nUrretxuko sarituak Iñaki Etxaniz (Izarra arrandegia), Itziar Urbegain (Belarzain belar-denda), Maria Jose Lozano (Zuzen zerbitzu grafikoak), Aitor Ronda (Naturhouse) eta Maider Aldalur (Onure edertasuna) dira.\nZumarragako sarituak Jokin Maestro (Bapri etxe-animaliak), Maite Madina (Salegi harategia), Belen Ballina (Oskarbi oinetakoak), Olga Mayordomo (BBG estetika) eta Loren Orobengoa (Baby haurren-tzako jantzi-denda) dira.\nSariak atzo eguerdian banatu zituzten Zumarragako Zelai Arizti kultur etxean. Ekitaldian sarituek, merkatariek eta hiru herrietako alkateek parte hartu zuten.\nKoldobike Olabide Legazpiko alkate eta mankomunitateko lehendakariak ekimenak izan duen erantzunarekin gustura daudela esan zuen. “Merkataritza, ostalari-tza eta zerbitzu establezimenduetan euskararen erabilera handi-tzeko hizkuntza paisaiak duen garrantzia azpimarratzea izan du helburu ekimen honek. Guztira 240 argazki jaso ditugu, 132 lagunek bidalitakoak. Gure aldetik esan beharra dugu gustura gelditu garela herritarrek kanpaina honi emandako erantzunarekin”.\nParte hartzaileei eta merkatariei eskerrak eman zizkien. “Kanpaina honekin eskualdeko dendetan euskaraz jartzen diren idatziak errekonozitu nahi izan ditugu. Hemendik eskerrak eman nahi dizkiegu argazkia bidali diguten herritar guztiei eta argazkietan agertzen diren establezimenduetako dendari eta ostalariei, errotuluetan, karteletan edo bestelako ida-tzietan euskara erabiltzen dutelako. Argazkietan agertu ez arren merkataritzan euskara erabiltzen duzuen guztiei ere mila esker”.\nBukatzeko, Urola Garaiko udalek ere Euskarak 365 Egun Euskal Herri mailako kanpainan parte hartuko dutela aurreratu zuen. Egitasmo honen helburua euskaltzale guztiak aktibatzea da.


Veusiac - Wikipedia, entziklopedia askea.\nClaude GALLY (2014-2020)\n44° 19′ 18″ N, 0° 02′ 47″ E / 44.321666666667°N,0.046388888888889°E / 44.321666666667; 0.046388888888889Koordenatuak: 44° 19′ 18″ N, 0° 02′ 47″ E / 44.321666666667°N,0.046388888888889°E / 44.321666666667; 0.046388888888889\nPoussignac, Pindères, Casteljaloux eta Saint-Martin-Curton\nVeusiac (okzitanieraz Veusiac, frantsesez eta ofizialki: Beauziac) Okzitaniako udalerri bat da. Administratiboki Frantziako Lot-et-Garona departamenduan dago, Akitania Berria eskualdean. 2013an 243 biztanle zituen.\n2007an Beauziac udalerrian erroldatutako biztanleak 243 ziren. Familiak 104 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 44 seme-alabarik gabeko familiak ziren, 32 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 117 etxebizitza zeuden, 104 familiaren etxebizitza nagusia ziren, 9 bigarren erresidentzia ziren eta 4 hutsik zeuden. Etxebizitza guzti hauek 116etxeak ziren. 104 etxebizitza nagusietatik 80 bere jabearen bizilekua ziren, 21 alokairuan okupaturik zeuden eta 3 doan lagata zeuden; 6 etxek bi gela zituzten, 13 etxek hiru zituzten, 30 etxek lau zituzten eta 55 etxek bost zituzten. 68 etxek euren parking plaza propioa zuten azpian. 44 etxetan ibilgailu bat zegoen eta 57 etxetan bat baino gehiago zituzten.\nBeauziac udalerriko biztanleria-piramidea 2009an .\n2007an lan egiteko adina zuten pertsonak 149 ziren, horien artean 105 aktiboak ziren eta 44 inaktiboak ziren. 105 pertsona aktiboetatik 92 lanean zeuden (50 gizon eta 42 emakume) eta 13 langabezian zeuden (8 gizon eta 5 emakume). 44 pertsona inaktiboetatik 20 erretiraturik zeuden, 8 ikasten zeuden eta 16 "bestelako inaktibo" gisa sailkaturik zeuden.\n2009an Beauziac udalerrian 106 unitate fiskal zeuden, 264 pertsonek osaturik. Pertsona bakoitzeko diru-sarrera fiskalaren mediana urteko 16.960 euro zen.\nPoussignac (2,9 km)\nSaint-Martin-Curton (3,0 km)\nCasteljaloux (3,5 km)\nAntagnac (4,5 km)\nPindères (5,7 km)\nBNF: 15261107c (data)\nOrriaren azken aldaketa: 1 abendua 2019, 21:47.


Barakaldo :: Eudel\nHasiera » Tokiko Direktorioa» Udalerriari buruzko informazioa» Bizkaia» Barakaldo\nIzen ofiziala: Barakaldo\nAzalera: 25,03 Km²\nBilbo Handia eskualdean dago Barakaldo, errekaren ezkerraldean. Altuera txikiko mendi ugari ditu inguruan, Argalario eta Arroletza, kasu; eta, hiru erreka igarotzen dira herritik: Castaños, Kadagua eta Nerbioi. Iparraldean, Sestao eta Trapagaran dauzka; hegoaldean, Güeñes eta Alonsotegi; ekialdean, Bilbao eta Erandiorekin egiten du muga eta azkenik, mendebaldean, Galdames eta Güeñes ditu.\nBizkaian biztanle gehien dituzten herrietan bigarrena da Barakaldo, Bilboren atzetik. Gainera, leku pribilegiatuan egonik, errepidez ondo komunikatuta, Bilbo Handian erreferentzia puntu garrantzitsua da.\nPaisaia zeharo ezberdinak batzen ditu Barakaldok bere barrutian; errekatik mendira arteko bidean, gune atsegin ugari aurkituko ditu hara hurbiltzen den orok: enparantzak, etorbideak, lorez apaindutako guneak, eta baratze-botanikoa. Gainera, inguruotako erreferentzia kulturala ere bada udalerri hau, neurri handi batean Barakaldo Antzokiari esker, ekitaldi ugari (adituen esanetan ekitaldi onak) jasotzen baititu urtean zehar.\nBizkaiko udalerri honek uztailaren erdialdean ospatzen ditu herriko zaindariaren Karmen festak, eta era guztietako ekitaldi ugariz gozatzeko aukera izango dugu jaiotan.\nPaisaia zeharo ezberdinak batzen ditu Barakaldok bere barrutian; errekatik mendira arteko bidean, gune atsegin ugari aurkituko ditu hara hurbiltzen den orok: enparantzak, etorbideak, lorez apaindutako guneak, eta baratze-botanikoa.\nBarakaldoko datu estatistikoak


Kontziliazio neurriak eskatu zituen langile bat kaleratu du Leioako Carrefour Expressek - CNT Sindikatua\nCNT sindikatuak salatu duenez, Supermercado Montañeses SL enpresak, Leioako Carrefour Express saltokia kudeatzen duenak, alaba jaioberria zaintzeko familia bateragarri egiteko neurriak eskatu zituen langile bat kaleratu egin du. “Lan abusu kasu argia da eta, aldi berean, genero diskriminazioa”, ohartarazi du sindikatuak.\nCNTk azaldu duenez, 2019ko uztailean langileak kontziliazio eskubideei heldu zien bost hilabete lehenago jaio zen alaba zaintzeko. “Eskatutako neurrien artean Gallartako supermerkatura eramatea zegoen, etxetik gertuago zegoelako”, adierazi du sindikatuak.\nTestuinguru horretan, 2019ko azaroaren 2an seme-alabak zaintzeko lanaldi murriztuarrkin hasi zen. “2019ko abenduaren 21ean Gallartako supermerkatua itxi zuten, baina ez zioten jakinarazi lantokira eraman aurretik”, azaldu du CNTk.\nErakunde anarkosindikalistak adierazi duenez, enpresa honek hiru supermerkatu ditu martxan (Txurdinaga, Basauri eta Leioa), eta, beraz, baliteke horietako edozeinetan birkokatzea. Izan ere, kaleratze horren ondoren, “Enpresak kartelak jarri zituen langile berriak behar zituela adierazteko”.\n“Kaleratzearen benetako arrazoia gure kideak bere eskubideak baliatu dituela da, eta familia bateragarri egiteko neurriak eskatu zituenetik langile deseroso bihurtu da enpresarentzat”, adierazi du CNTk. Hain zuzen ere, kaleratze horren epaiketa urriaren 20an izango dela iragarri du sindikatuak, non kaleratzearen baliogabetasuna eskatuko da.


Jalgi hadi Bergarako erromeriara!!! — dantzan.eus\nHemen zaude: Hasiera › Hemeroteka › Jalgi hadi Bergarako erromeriara!!!\nJalgi hadi Bergarako erromeriara!!!\nKalejira, ikuskizunak, herri bazkaria eta dantzaldia izango dira puntako hainbat trikitilariren eskutik\n«Garai batetik hona behera egin du nabarmen Euskal Herrian plazako dantzak; maiz ikusten dugun errealitate tristea da trikitilariak eta txistulariak plazan jotzen aritzea, eta inguruan dantzan inor ez edo gutxi batzuk ibiltzea». Joxe Juan Ugaldek, Euskal dantzarien biltzarreko dantza solteko Gipuzkoako koordinatzaileak, deskribaturiko argazki horri ihes egiteko asmoz, aipaturiko biltzarrak Bergarako udalarekin eta hango hiru dantza taldeekin (Abarka elkartea, Moises Azpiazu eta Xamatz dantza taldea) elkarlanean «plazak dantzariz betetzeko asmoz», Jalgi hadi dantzara!!! ekimena antolatu du, maiatzaren 11n Bergaran ospatzeko.\nBelaunaldi batetik bestera plazan dantzan egiteko ohitura igaro ez dela ikusirik, «lotura» hori egin nahi du Jalgi hadi dantzara!!! ekimenak Bergaran antolaturiko lehen erromeria nazionalarekin. «Horretarako, sortu, antolatu eta erakutsi egingo dugu», esan zuen Ugaldek.\nErromeria nazional hau dantzariak plazaratzeko urrats bat izango da, bi urtez behin, hainbat herritan antolatuko baita horrelako jaialdi bat. 2004an egingo denari begira, kokalekua Abadiño inguruan ipini dute antolatzaileek.\nGoizean goiz hasi eta goizaldean berandu amaitu\nGoiz- goizetik ekingo zaio maiatzaren 11ko jaialdi honi, «indarrak hartzeko gosari batekin hasiko da», eta amaiera goizeko ordu txikietan iritsiko da, Eztanda eta Trikizio musika taldeen doinuen atzetik. Egunean zehar hainbat garai eta estilotako dantzak uztartuko dira Bergaran, guztiak ere trikitixaren munduarekin harremanetan.\nTartean «punta-puntako» bost trikitilarik girotuko dituzte Bergarako kaleak, arratsaldeko 18:00etan hasiko den erromerian: Ansorregi eta Larrañagak, Elortza anaiek, Zabale-Alkorta neba arrebek, Epelde eta Larrañagak eta Edurne Iturbek eta Oihana Irastortzak. Hauen alboan Joan Mari Beltranen alboka hotsak entzungo dira, eta baita Bergarako txistularienak ere.\nEguerdi partean egingo den dantza ikuskizunaren ostean, herri bazkari bat egingo dute Bergarako erdigunean aurrez txartela eskuratzen dutenek.\nFandango, arin-arin, mutxiko eta bestelako plaza dantzen doinura, dantzan ez dakienak ere oinarrizko lehen pausoak ikasteko aukera izango du jaialdian murgiltzean, han ariko baita Patxi eta Batbiru taldea, inguratzen diren guztiei hankak eta besoak nola mugitu irakasten.\nArmairutik mahoizko galtzak, gerrikoa eta txapela edo amona jantzia eta abarkak aterako dituzten Euskal Herriko bazter guztietatik etorritako milaka lagun espero dituzte lehen erromeria nazional honetan.\nMende laurdena dantzan\nBergaran antolatuko den lehen erromeria nazional honen bultzatzaileetako bat den Moises Azpiazu dantza eskolak sorreraren 25. urteurrena ospatzen du aurten, eta honi zor zaio, neurri handi batean, jaialdi hau egitea.\nHango irakaslea den Noemi Larrañagak adierazi zuenez, haurrei dantza txapelketetatik haratago beste plaza bat eskaini nahi zitzaien dantzarako, eta hortik abiatu ziren «auzo giroko» erromeriak prestatzera. Aurten, aldiz, 25. urteurrena ospatzen zela, eta «zerbait berezia» egiteko asmoz Euskal Herri mailako jaialdi handi honetan bideratu dira Gipuzkoako dantzarien biltzarrarekin harremanetan jarriz.\nTxapelketa giroaren alternatibatzat aurkezturiko erromeria honetan Bergarak eman dituen txapeldunen parte hartzea ere izango da, Abarka dantza elkarteko ordezkariak jakinarazi zuenez.\nJalgi hadi dantzara!!! ekimen hau Bergaran ospatzeak ez du adierazten nazioanalak ez diren herri mailako erromeriak ezerezean geldituko direnik. Errenterian bezala, Bergaran eta beste hainbat herritan erromeriak egiten jarraituko baita gainbeheran dauden plazako dantzak eta erromeriak suspertzeko.


Ruth Berlauk (1906 Charlottenlund–1974 Berlin Ekialdea) idatzi zuen Gerraren alfabetoaren hasierako oharra. Gerraren alfabetoa 1955ean argitaratu zen Alemaniako Errepublika Demokratikoan. Errepublika hartan politikan zebiltzan askorentzat errepublika hura bera zen giza askapenerako aukera historikoa. Baina Alfabetoa basakeriaren inguruko gogoeta bat zen: ekonomia kapitalistak sortu zuen Bigarren Mundu Gerraren inguruko gogoeta bat. Prentsako argazkiak ebaki zituen Bertolt Brechtek hogeiko hamarkadatik, apurka eratzen joan zen bere egunerokoan gerora Alfabetoa izango zen hori. Argazkien oinekin batera bere epigramak gehitu zituen. Askotan bi argazki kontrajartzen zituen liburuan zehar.\nKriegsfibel liburuaren hainbat edizioren azalak. Atzeko planoan: “Sino Japanese war 1894” by Oomoto (1894) Domeinu publikoa Wikimedia Commons bidez.\nEz dugu esango gaur egun Berlau eta Brechten abagunean gaudenik. Gaur eta hemengo euskaldunok ez dugu irabazi ez klase, ez hiritar, ez nazio, ez hizkuntza ezta kultura ikuspuntutik ere. Eta geure inguruko lurraldeetan ere berdin. Kontinentez aldatu behar ginateke bidean den eraldaketa ikusteko. Beraz oso partzialki palio digu Berlauren gogoetak. Berarekiko ez gara gaur bizi, atzo bizi gara. Baina Berlauren hitzek balio digute lehenaldia etengabe berrirakurtzen duten eta berrirakurtzen dugun hori delako.\nRuth Berlauren sarrera oharrak zera zioen:\n«Zertarako aurkeztu orain lehenaldiko irudi ilun hauek zoriontasunaren lehenengo errazioak dastatzen dituen herri-jabetza diren industrietako geure langileei, geure kooperatibetako nekazariei, geure intelektual organikoei, geure gaztediari?\nEz du alde egiten lehenalditik ahazten duenak. Liburu honek irudiak irakurtzen irakatsi nahi du. Zeren ezjakinari hain zaila egiten zaio irudi bat irakurtzea beste edozein hieroglifiko bezala. Giza harremanen inguruko ezjakintasuna arretaz eta basakeriaz zaintzen ditu kapitalismoak eta aldizkari ilustratuetan argitaratutako irudiak benetako hieroglifikoak dira, deszifra ezinak irakurle ezjakinarentzat».\n1939ko Danimarkako erbestean hasi ziren lanean Berlau eta Brecht. Brechten lantokian jartzen zuen «Egia zehatza da». Alfabetoa Brechten olerki batekin hasten zen eta beste batekin bukatu:\n«Ikasi funtsezkoa! Haien ordua\ninoiz ez da beranduegi.\nIkasi ABCa! Ez da aski, baina\nikasi! Ez zaitez nekatu!\nHasi! Dena jakin behar duzu zuk!\nBuru bat izan behar zinateke!»\nEz lurperatu zeuen buruak, “jakin ezazue borrokatzen ere\nIkasten ikasi eta ez ezazue inoiz ez-ikasi.”\nLehenengo argitalpenean ikasleak ikusten ziren anfiteatro batean entzuten. Epigrama honekin:\n«Ez ahaztu: zuen anai-arreba askok egin zuten borroka\nHaien ostean hemen eser zintezten.\nEz lurperatu zeuen buruak, jakin ezazue borrokatzen ere\nIkasten ikasi eta ez ezazue inoiz ez-ikasi.»\nEz zen xantaia bat. Giza abere galtzaileentzako alerta bat zen.\n* Iruzkinen, poemen eta anfiteatroaren jatorria: Bertolt Brecht, ABC de la guerra (Ediciones del caracol, Madril: 2004) eta Bertotl Brecht, Kriegsfibel (Eulenspiegel Verlag, Berlin: 1977 –1955–).


Plentziako Udala - Covid-19ak eragindako bi establezimenduen berrirekitzeak normaltasun turistikoa itzuliko dio Plentziari\nCovid-19ak eragindako bi establezimenduen berrirekitzeak normaltasun turistikoa itzuliko dio Plentziari\nPlentziako bi establezimenduetako (Casa de Marinos hotela eta Bahía de Plentzia hotela) langileen artean detektatutako bi kasu positiboen ondoren, bi lokalek berehala ixteko erabakia hartu zuten, langileei PCRak egiteko eta instalazioak desinfektatzeko. “Langile guztiei egin beharreko proba diagnostikoak egin ondoren, eta, gure langileei zein bezeroei osasun-segurtasuna bermatzeko, eraikin osoa birus desinfektatzaile homologatuekin garbitu eta desinfektatu ondoren, gaur, abuztuak 19, asteazkena, berriz irekiko dugu", jakinarazi dute Casa de Marinos hoteleko arduradunek. Bestalde, Bahía de Plentzia hotelak jakitera eman duenez, "joan den astean iragarri genuen segurtasun protokoloa amaitu dugu, osasun proba guztiak egin ditugu emaitza negatiboarekin, eta kafetegia eta jatetxea desinfektatu ditugu; beraz, abuztuaren 20tik aurrera ireki egingo dugu”.\nBi establezimenduek hainbat babes eta animo-mezu jaso dituzte bezeroen aldetik, bai sare sozialetan, bai telefonoz, eta publikoki eskertu dute hiribilduak eta bisitatu ohi dutenek erakutsitako estimua. Horrela, Plentziak normaltasun turistikoa berreskuratuko du bere bi establezimendu turistiko nagusiak berriro irekiz, erregistratutako datuak itsas hiribilduak zituen aurreikuspenak gainditzen ari diren uda honetan.\nPlentziako turismo-bulegoak 1.208 bisita izan ditu uda honetan, batez ere Bizkaikoak (%43), Madrilgoak (%14), Kataluniakoak (%7) eta Frantziakoak (%5). Turismo-jardueran Covid-19ak ondorio negatiboak izan baditu ere, turismo-bulegora joan diren bisitarien kopurua azken hiru urteetako uztailean bulegoa bisitatu zuten pertsonen batez bestekoaren %70era iritsi da, "bisitatzen gaituzten pertsonen profila aldatu da, orain hurbiltasun handiagoko turistak dira, baina udalerrian denbora gehiago ematen dute eta interes berezia dute historia, gastronomia eta gure ingurunea ezagutzeko ", adierazi du Elixabete Uribarri Plentziako alkateak.\nIzan ere, Udalak positiboki baloratzen ditu udako lehen emaitzak turismo-jarduerari dagokionez, "eskertzen dugu turismo-enpresek, ostalaritzak eta merkataritzak errealitate berri honetara egokitzeko egin duten lan garrantzitsua, bisitatzen gaituztenei kalitate oso handiko turismoeskaintza eskainiz eta gure hiribildua opor-egun batzuk hartzeko tokirik onenetakotzat hartzeko behar diren bermeekin" esan du Elixabete Uribarrik.\nEkainean, berriz ireki zen jendearentzako turismo-bulegoa, bisitarientzako arreta-zerbitzua egokitu ondoren, Covid-19 gabeko zerbitzua bermatzeko, edukiera mugekin, babeselementuekin eta pantaila bidezko arreta emanez, hiribilduaren erakargarritasun turistikoak zehatz-mehatz azaltzeko, segurtasun-distantziak mantenduz.\nUztailaren 1etik aurrera, Plentzia, Turismo Bulegoen Euskal Sarean (Itourbask) sartu da, eta hori aurrerapauso garrantzitsua izan da Euskadiko gainerako turismo-bulegoekin informazio egokia eta koordinatua eskaintzeko eta, aldi berean, Eusko Jaurlaritzak arlo horretan eskaintzen dituen estatistika ofizialetan parte hartzeko. Hala, Uribe Kostak orain bere turismo-bulego guztiak ditu bulego-sare garrantzitsu horren barruan, eta Plentzia da azken urteotan sare horretan sartu ez den bakarra.


Salbatzaile Jantza Taldearen 40. urteurrena, XIV. Euskal Jaiaren protagonista - Bizkaie! - Uriola.eus\nSalbatzaile Jantza Taldearen 40.urteurrenaren ospakizunak aparteko indarra izango dau XIV. Euskal Jaian, Bilboko Kastaños auzoan, datorren astegoienean. Jantza taldeak berak sustatuta, jaiak datorren barikuan, bagilaren 1ean, hasiko dira era ofizialean, pregoiaren irakurketeagaz. Aurtengo barrikuntzak antzezpen bi, hainbat kolaborazino bariku gaueko kontzertuan eta clown ikuskizun barria dira, eta urtero legez, Artxandarako Funikularreko plazan izango diran jardueren artean, musika estilo desbardinetako kontzertuak, ohiko jantzen ikuskizuna eta erromeria eta lehiaketa gastronomikoak izango dira.\nEuskerea eta jai egunetan auzokideek parte hartzea izango dira Salbatzaile Jantza Taldearen helburuak, beste urte batez Euskal Jaia antolatzeaz arduratuta, auzoko talde eta koadrilen eta ostalaritzako eta merkataritzako establezimenduen laguntzinoagaz.\nPregoia irakurri aurretik, eguenean, maiatzaren 31n, giroa berotzen hasiko da, Mikel Martinez aktoreak eskainiko dauen Tabernaria bakarrizketeagaz, Patxo Telleriaren testuagaz, biak Tartean Teatroa taldekoak. Amaieran, Kastaños Kantari taldeak auzokoak konbidauko ditu euskal kantuak abestu deiezan, eta gauza bera egingo dau hurrengo egunean, bagilaren 1ean, 19:30ean, auzoko talde batek irakurriko dauen pregoiaren ondoren. Egun horretan, Molto Vivace taldearen animazinoa eta LET - Hotzak taldearen kontzertua izango dira plazan.\nZapatuan, bagilaren 2an, txistularien kalejireagaz izartuko da auzoa. Umeentzako tailerrak egongo dira plazan eta Clown malabaristek 1 y 1 Circo ikuskizuna estreinauko dabe, Imanol Suso tarteko dala. Ondoren, auzokideek gogoratzen dabena eta auzoari buruz daben ezagutzea agirian itxi ahal izango dabe Kastañosko Tribial Handia Lehiaketan, Igel Txapelketea jokatzen dan bitartean. Arratsaldeko 18:00etan, Salbatzaile Jantza Taldeak Euskal Herriko jantzen erakustaldia eskainiko dau, astero ikasten hurreratzen diran 200 bat nagusi eta txikiren artean. Ondoren, besteak beste, erromeria, talo eta txorizo jana, Ilargi Beltza taldearen berbenea eta nagusientzako play-back lehiaketea izango dira.\nDomekan, bagilaren 3an, lehiaketa gastronomikoen eguna izango da. Aurten indaba gorrien, hamaiketakoen eta postre apainduen lehiaketak izango dira. Nobedade moduan, Trapu Zaharra taldeak Etsita kale antzerkia eskainiko dau. Aurten lehenengoz, auzoko abesbatzaren kontzertua domekan izango da, Lur Maitea otxoteagaz batera, 12:45ean Salbador parrokian.\nGanera, astegoienean Funikularreko sarreran ikusgai izango da pasa dan domekan, maiatzaren 27an, III. Fotoguasap Lehiaketan ateratako argazkien bildumearen erakusketea. Aurten, 48 lagunek hartu dabe parte, eta guztira auzoan eskuko telefonoagaz atera eta WhatsAppen bidez 108 argazki aurkeztu ditue.\nMúgica eta Butrón kalea zarratuko da zirkulazinorako\nDomekan, Mugica eta Butrón kaleko zati bat (Funikular plazatik Huertas de la Villa kalera artekoa) zarratuta egongo da zirkulazinorako, bertan urtero lehiaketa gastronomikoetan parte hartzeko hurreratzen diran gero eta koadrila gehiagorentzat lekua izateko. Antolatzaileek auzokideen babesa eta ulertzea eskatu dabe, sortu daitekezan kalteakaitik parkamena eskatuz.


Gabonetako egutegia euskal presoen aldeko aldarrikapenarekin – Etxera Trail\nGabonetako egutegia euskal presoen aldeko aldarrikapenarekin\n2017-12-28 (e)an publikatua\nGabonetan Gernikan egutegi zabala antolatu da kalera dinamikaren baitan Euskal preso politikoen aldeko aldarrikapenarekin. Abenduaren 24tik Urtarrilaren 9arte ekimen ugari antolatu dira herrian bertan.\nUrtarrilaren 12ko Bilboko manifestazio nazionalarekin emango zaiolarik bukaera kalera dinamikaren ekimenen egutegiari. Beraz, herritarroi ekimen guzti hauetan parte hartzera bultzatzen zaituztegu, kalean euskal presoak presente izanez.\n< Kamiseta berriak!\nBihar Motxiladun umeak, Ur Handitan saioan >


«Oso urbanita izan arren, gustura etorriko nitzateke Aramara bizitzera»\n10 urtarrila, 2020 Kate Motzean 342\nSukaldaritzan 20 urte zituela hasi zen lanean Maider Carceller (Tolosa, 1975). Zaharren egoitza batean eman zituen lehen pausoak, eta harrez gero ibilbide luzea egin du, sukaldez sukalde. Tolosako Casinon urte asko egin ditu, han babarrunak prestatzen espezializatu zen. Kolektibitateentzako ere lan egin du, Divinus Catering-ekin. Aramara duela bi urte eta erdi iritsi zen, Toki Alai ostatuan lan egitera; sukaldaritza begetarianoa, beganoa eta makrobitikoa ezagutu zituen. Duela urte eta erdi berak hartu du ostatua errentan Elixabete Garzia bazkidearekin batera.\nZein da Toki Alairen berezitasuna?\nDenetik dugu, baita begetariano, begano eta makrobiotika zaleentzako ere.\nOnddoak, edoezin eratara.\nNoiz behinka korrika egitea.\nMusika talde bat eta abesti bat.\nQueen eta Aitormena.\nItsasoa duena izan behar du.\nAramako alkate bazina…\nJanari denda eta kutxazain automatikoa jarriko nituzke.\nAraman biziko al zinateke?\nOso urbanita naiz, baina bai, asko gustatzen zait.\n« Higa nortasuna\nGoiBerri 357. zenbakia [pdf] »


TECNALIAk eta BECSAk startup bat sortu dute trenbide-azpiegituren inpaktu akustikoak murrizteko | Tecnalia\nTECNALIAk eta BECSAk startup bat sortu dute trenbide-azpiegituren inpaktu akustikoak murrizteko\n2021ko martxoaren 11a\nPrentsa-oharra: "TECNALIAk eta BECSAk startup bat sortu dute trenbide-azpiegituren inpaktu akustikoak murrizteko"\nEnpresa berriak Acustrain du izena eta Bizkaian dago. Garaiera txikiko sistema modularrak egin eta instalatuko ditu, hormigoian eta material xurgatzaileetan oinarrituak, hiri-inguruneetako trenbidearen errodadura-zarataren pantailatze akustikorako.\nTECNALIA ikerketa eta garapen teknologikoko zentroaren eta Becsa (Simetría taldeko enpresa) azpiegituretan eta eraikuntzan espezializatutako enpresaren helburua soluzio berritzaile bat merkaturatzea da. Jotzen da haren merkatu-bolumena, Espainian soilik, 400 milioi eurotik gorakoa dela.\nHelburua pertsonen bizi-kalitatea hobetzea da, Europako biztanleen % 6ri eragiten dion arazo bati konponbidea emanez.\nETS Euskal Trenbide Sarearen Ermuko geltokian ezarria du jada bere lehen instalazioa Acustrainek, eta zenbait sari jaso ditu, Quality Innovation Awards ospetsuen sektore publikoko berrikuntzaren nazioarteko saria barne.\nDerion, 2021eko martxoaren 11ean. TECNALIA ikerketa eta garapen teknologikoko zentroak, Becsa (Simetría taldeko enpresa) azpiegituretan eta eraikuntzan espezializatutako enpresarekin batera, startup berri bat sortu du trenen maila akustikoa gutxitzeko hirietan. Enpresa berriak Acustrain du izena, eta Bizkaian dago. Hormigoian eta material xurgatzaileetan oinarritutako hesi akustikoak diseinatu, fabrikatu eta instalatuko ditu, hiri-inguruneetako trenbidearen errodadura-zarata murrizteko.\nTECNALIA Ventures deep tech venture builderen laguntza izan du azkartzeko, eta soluzio berritzaile bat da, egungo merkatuak estaltzen ez duen eskari bati erantzuten diona. Jotzen da Espainian urtean 400 milioi eurotik gorako negozioa sor dezakeela. Acustrainen azken helburua pertsonen bizi-kalitatea hobetzea da, eta Europako biztanleen % 6ri eragiten dion arazo bati irtenbidea ematea, konfort akustikoa hobetuz; hala, zarata-maila handien ondoriozko patologiak gutxituko dira.\nETS Euskal Trenbide Sarearen Ermuko estazioan du jada bere lehen instalazioa enpresa berriak. Garaiera txikiko hesi akustiko bat da, 2020an egina, eta 310 metro luze da. Zirkulazioaren bi noranzkoak estaltzen ditu, tarte bereziki konplexuetan (sestrak, bihurguneak, trenbide bikoitzak, espazio txikia, etab.), hain zuzen ere pantaila-soluzio konbentzionalak instalatu ezin diren tokietan. Instalazio horren emaitzak, arduradunen arabera, “oso onak dira inpaktu-azterketari dagokionez, ez baitira inoiz gainditu hiri-inguruneetarako kutsadura akustikoaren arauzko mailak”. Nabarmentzekoa da trenen zarata minimizatzea sektorearen lehentasunen artean dagoela eta trenbide-kudeatzaile nagusiak dagoeneko ekintza-planak egiten ari direla konponbideak ezartzeko.\nEnpresa berria Bizkaiko Zientzia eta Teknologia Parkean dago, eta, hasieran, 2 pertsonako taldea izango du. Laugarren urtea baino lehen 5 milioi eurotik gorako fakturazioa lortzea aurreikusten du.\nSoluzio teknologiko aitzindaria\nGarapen berria garaiera txikiko hesi akustikoko sistema modular bat da, 1,5 metrotik beherakoa, hormigoizko egitura batean oinarritua. Soinua xurgatzeko gaitasuna du aurrealdeko plakaren diseinu geometrikoaren bidez eta gehitzen zaion material xurgatzailearen bidez. Diseinatuta dago trenaren beheko elementuen eta trenbidea osatzen duten elementuen arteko kontaktuak eta bibrazioak sortzen duten zarataren hedapena murrizteko, zirkulazio-abiadura 150 km/h-ko baino txikiagoa den zatietan.\nAzken 4 urteotan ingurumenaren eta jasangarritasunaren arloan espezializatutako TECNALIAko ikertzaileek Simetría taldeko Becsa enpresako I+Gko taldearekin lankidetzan egindako lanaren emaitza izan da; hala, garapen teknologiko bat merkaturako balio erantsia duen produktu bihurtzea lortu da.\nAcustrainen soluzioak abantaila hauek ditu, besteak beste: ez du zimendatze gehigarririk behar, soluzio propio baten bidez ainguratzen baita, eta trenbidetik hurbil kokatzen diren elementuek bete beharreko trenbide-arauak betetzen ditu; bihurguneetan eta sestra-aldaketak dituzten tarteetan instalatzeko konplexutasuna konpontzen du; fokutik urrutiago ezarritako pantaila akustiko baten bidez lortzen den soinu-indargabetze berdina edo handiagoa lortzen du; eraginkortasun bereko hesi konbentzional batek baino kostu txikiagoa du, ikusizko inpaktu txikiagoa du, eta ez du haize-kargen inpaktuaren arazorik, bere pisuagatik. Hala, operadoreek ezarritako galiboak errespetatzen ditu soluzioak, eta ez du zailtzen ebakuazioa gorabeheraren bat izanez gero.\nHurrengo urratsei dagokienez, bere negozioa estatuko merkatuan finkatzen saiatuko da Acustrain, eta, ondoren, nazioarteko estrategia hedatzeari ekingo dio, lehentasuna Europako merkatuan jarrita. Horretarako, startupak dagoeneko baditu harremanak tokian tokiko preskriptore eta aurrefabrikatzaileekin, eta akordioak egingo ditu haiekin. Aldi berean, produktuaren I+Ga garatzen jarraituko du, egungo bazkideen laguntzarekin eta balio erantsi handiagoko soluzioak gauzatzeko helburuarekin. Adibidez, tokiko sorkuntza berriztagarria, sentsorika —smart city (hiri adimenduna) kontzeptua zabaltzeko—, edo aireko kutsatzaile espezifikoak (adibidez, CO2-a) xurgatzeko gaitasuna ere baduten material xurgatzaile akustikoak erabiltzea.\nTECNALIA ikerketako eta garapen teknologikoko zentro bat da, erreferentea Europan; 30 nazionalitatetako 1.400 aditu ari dira han lanean, teknologia BPGra eraldatzeko lanean, hala pertsonen bizi-kalitatea hobetzeko, eta negozio-aukerak sortuz enpresetan. Zentroak, TECNALIA Venturesen bitartez, merkaturatzeko aukera duten negozio-aukerak identifikatu eta hedatzeko lanean laguntzen du, aktibo teknologikoak inkubatzea azeleratzeko programaren barruan.\nBECSAri buruz (Simetría taldea)\nBecsa erreferentziako eraikuntza-enpresa da Simetría taldean. 80 urtetik gorako esperientzia du azpiegituren eta eraikingintzaren sektorean, eta 3.600 langile ditu guztira. Duela 10 urte baino gehiago ezarri zen Becsan I+G+B Saila, eta harrezkero gizarteari balioa eman diezaioketen irtenbide berritzaileak bilatzeko lan egiten du, jasangarritasuna sustatuz eta azpiegituren ingurumen-inpaktua murriztuz.\nItziar Blanco (681 273 464)\nTECNALIAk teknologia berriak garatzen ditu nekazaritzako elikagaien enpresei elikadura osasungarria eta jasangarria sortzen laguntzeko


HIRUGARREN SEKTOREA (MERKATARITZA (Motak (KANPO-MERKATARITZA: herrialdeen… Coggle\nHIRUGARREN SEKTOREA (MERKATARITZA (Motak (KANPO-MERKATARITZA: herrialdeen…\nKANPO-MERKATARITZA: herrialdeen artean egite dena da. Herrialde batek beste bati produktu bat saltzen dionean, esportatu egiten du. Herrialde batek beste bati produktu bat erosten dionean, inportatu egiten da.\nBARNE-MERKATARITZA: herrialde baten barruan egiten dena da. Txikizkako merkataritzan zuzenean kontsumitzaileei saltzen zaie. Handizkako merkataritzan ekoizleei salgai kantitate handiak erosten zaizkie, eta ondoren, txikizkako merkatariei saldu.\nEUROPA: Europa munduan merkataritza-truke gehien egiten duen kontinentea da. Europako herrialdeek produktru kimikoak, metalurgikoak, garraiori lotutako materiak, teknologia eta nekazaritza produktuak esportatzsen dituzte. Europako herrialdeek petrolioak eta lehengaiak inportatzen dituzte.\nESPAINIA: Espainian, hirugarren sektorean, merkataritza da lanpostu gehien sortzen duen jarduera. Barne-merkataritza: txikizkako merkataritza denda txikietan eta azalera handiko merkataritzaguneetan egiten da. Hiri handien kanpoaldetan banaketa-zentro handiak sortu dira eta horietan egiten da handizkako merkataritza.\nLANDA-TURISMOA: herri txikietan egiten da, naturaz goztazeko eta bizimodu tradizionala ezagutzeko.\nKULTURA TURISMOA: monumentuez gozatzeko eta kultura- ekaldietan parte hartzeko hiria eta herriak bisitatzean datza.\nEGUZKI- ETA HONDARTZA-TURISMOA: kostaldeko turismoa da. Hondartzez eta ur-jarduerez gozatzeko aukera ematen du.\nKIROL-TURISMOA EDO ABENTURA-TURISMOA: jarduera fisikoen bat egiten da; normalean, kanpoko ekintzak izaten dira. Adibidez, zikloturismoa, ibaien jaitsiera, windsurfa...\nEUROPA: Europa munduko helmuga turistiko nagusia da. Kultura aberastasun izugarriak edo kontinentearen hegoaldeko herrialdeetako hondartzek erakartzen dituzte bisitariak.\nESPAINIA: Espainian turismoa oso jarduera garrantzitsua da, lanean ari diren 100 pertsonatik 12 turismoaren alorrean ari dira. Espainia da munduan turista gehien jasotzen duen hirugarren herrialdea.\nEUROPA: Europak errepide eta trenbide bidezko munduko garraio-saretik zabalena du. Itsas nabigazioari dagokienez, salgai-zirkulazio handiko merkantzien portuak ditu. Gainera, munduan dagoen garraio-saretik garrantzitsuenetakoa eta modernoenetakoa du Europak. Londreseko, Parisko eta Franfurteko aireportuak munduan bidaiari gehien jasotzen dituztenen artean daude.\nESPAINIA: azken urteotan, azpiegiturak hobetu egin dira, eta horrekin batera baita salgaien eta bidaiarien garraioa ere. Lehorreko garraioa: Espainiak errepide- eta autobide-sare ona du. Itsasoko garraioa: Espainiako porturik garrantzitsuenak hauek dira: Algeciras, Bartzelona eta Bilbo. Aireko garraioa: Espaiian aireko zirkulazio handiena den aireportua Madrilgo Adolfo Suárez Madril-Barajas da.\nHezkuntza, osasuna eta herritarren segurtasuna zerbitzu publikoak dira. Zerbitzu publikoak dira komunitate guztiaren beharrei erantzutea helburu duten jardueren multzoa.\nZerbitzuak emateaz arduratzen diren jarduera ekonomikoak biltzen ditu.\nEUSKADI: Garrantzi handia du lurraldearen ekonomia-jardueran. Biztanleria landunaren zati handienak sektore horretan dihardu: merkataritzan, zerbitzu-publikoetan, garraioan eta komunikazioan.\nTurismoa Euskadiko natura- eta kultura-baliabideei esker, jarduera honen garapena lehentasunezkoa izan da azken urteotan.


REDOX: octubre 2010\nIñaki Goikoetxea Arrufatek dantza eginez erakutsi ditu Euskal Herriko hainbat monumentu, toki eta mendi. Bideoa egiteko 21 hilabete behar izan ditu.\nPublicado por Raimundo Rubio en 16:34 0 comentarios\nEtiquetas: Basque Country, Dantza, Turismo\nBeste bultzada digitala Zientziari\nZientzia irakasleentzako webgunea sortu du Eusko Jaurlaritzak\nUnibertsitatekoak ez diren maisu-maistrei begira egin dute, eta «ikasleen gaitasuna hobetzea» du helburu\nUnibertsitatekoak ez diren irakasleak laguntzeko helburuarekin, Zientziategia izeneko webgunea jarri du martxan Eusko Jaurlaritzaren Hezkuntza Sailak (www.zientziategia.euskadi.net). Zientziari buruzko berriak, ekitaldien agenda, argitalpenei buruzko informazioa eta zientzia arloko bertze webguneetarako eta liburutegi digitaletarako loturak eskaintzen ditu. Isabel Zelaa Hezkuntza sailburuak eta Marian Ortiz sailburuordeak atzo egindako aurkezpenean azaldu zutenez, «azken helburua ikasleen gaitasuna hobetzea da».\nPublicado por Raimundo Rubio en 16:09 0 comentarios\nEtiquetas: Baliabideak, Web 2.0, Zientzia


Ibilera era eta joan-etorriak | Blog de Josu Erkoreka\nPosts Tagged ‘Ibilera era eta joan-etorriak’\nEAJ-ren Bermeoko zerrenda kudeatzen ibili direnek argi euki dute hasiera-hasieratik, hauteskunde hauetako kanpaina mitin eta guzti egin behar zela. Sasoi batean ez zegoen mitinik gabeko kanpainarik. Azken urteotan, ordea, nabarmen aldatu dira ohiturak eta zuzeneko mitinen bidez barik, hedabideen bitartez antolatu ohi da alderdi politikoen eta hautagaien komunikazioa. Are gehiago, irrati, telebista eta egunkarien indarra ikusita, alferreko ahalegintzat hartu izan du batek baino gehiagok mitinarena. Antolaketa-esfortzu izugarria eskatzen du, oro har, eta salbuespenak salbuespen, emaitza urriak baino eskasagoak eskuratzeko. “Oraindik ere mitinak antolatzen badira” aitortu zidan behin batean kontu horietan jakintsua eta oso ibilia den batek, “ez da hautagaien eta boto-emaileen arteko komunikazio ahalbideratzeko, komunikabideetan agertzeko baino; eta komunikabideak medio, jakina, mezua gizarte osoari helarazteko.


Manaurie - Wikipedia, entziklopedia askea.\nGérard DEZENCLOS (2014-2020)\n44° 57′ 37″ N, 0° 59′ 29″ E / 44.9603°N,0.9914°E / 44.9603; 0.9914Koordenatuak: 44° 57′ 37″ N, 0° 59′ 29″ E / 44.9603°N,0.9914°E / 44.9603; 0.9914\nManaurie (frantsesez eta ofizialki: Manaurie) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 162 biztanle zituen.\n2007an Manaurie udalerrian erroldatutako biztanleak 157 ziren. Familiak 72 ziren, horien artean 20 pertsona bakarrekoak ziren (8 bakarrik bizi ziren gizonak eta 12 bakarrik bizi ziren emakumeak), 32 seme-alabarik gabeko familiak ziren eta 20 seme-alabak dituzten bikoteak ziren.\n2007an 115 etxebizitza zeuden, 70 familiaren etxebizitza nagusia ziren, 44 bigarren erresidentzia ziren eta 2 hutsik zeuden. 114 etxeak ziren eta 1apartamentu bat zen. 70 etxebizitza nagusietatik 55 bere jabearen bizilekua ziren, 11 alokairuan okupaturik zeuden eta 4 doan lagata zeuden; 1ek gela bat zuen, 6 etxek bi zituzten, 15 etxek hiru zituzten, 16 etxek lau zituzten eta 32 etxek bost zituzten. 55 etxek euren parking plaza propioa zuten azpian. 38 etxetan ibilgailu bat zegoen eta 28 etxetan bat baino gehiago zituzten.\nManaurie udalerriko biztanleria-piramidea 2009an .\n2007an lan egiteko adina zuten pertsonak 93 ziren, horien artean 62 aktiboak ziren eta 31 inaktiboak ziren. 62 pertsona aktiboetatik 48 lanean zeuden (26 gizon eta 22 emakume) eta 14 langabezian zeuden (2 gizon eta 12 emakume). 31 pertsona inaktiboetatik 17 erretiraturik zeuden, 7 ikasten zeuden eta 7 "bestelako inaktibo" gisa sailkaturik zeuden.\n2009an Manaurie udalerrian 60 unitate fiskal zeuden, 136,5 pertsonek osaturik. Pertsona bakoitzeko diru-sarrera fiskalaren mediana urteko 14.766 euro zen.\n2007an zeuden 7 komertzioetatik, 1 erauzte enpresa zen, 3 eraikuntza enpresak ziren, 1 ibilgailuen saltze eta konpontze enpresa zen, 1 ostalaritza eta jatetxe enpresa zen eta 1 higiezinen enpresa zen.\n2000. urtean Manaurie udalerrian 10 nekazaritza-ustiategi zeuden, 355 hektarea erabiltzen.\nSavignac-de-Miremont (3,9 km)\nTursac (4,2 km)\nSaint-Cirq (4,2 km)\nFleurac (5,5 km)\nCampagne (6,2 km)\nLes Eyzies-de-Tayac-Sireuil (6,8 km)\nLe Bugue (6,8 km)\nMauzens-et-Miremont (7,0 km)\nBNF: 15251896j (data)


KOSKOENEA: utzarazpen baten kronika\nBelarri fina izanez gero, oraindik entzun dezakezu Portugaleteko Koskojales kalean utzarazi zuten eraikinaren bihozmina. Bertan zegoen Koskoenea gaztetxe jaioberria. Eraikina hustu zuten. Ustelarazi. Baina proiektua ez. Bertako Gazte Asanbladako Maialen Akarregik orduko desalojoaren eta oraingo erresistentziaren kronika kontatu digu Gazteriaren… ...\nLanpostuan zendu den gaztearen heriotza salatu du Euskadiko Gazteriaren Kontseiluak Prekarietateak pertsona gazteen osasuna kaltetzen duela azaldu du gazte-sareak Donostian, 2011ko ekainaren 28an. Euskadiko Gazteriaren Kontseiluak (EGK) atzo Zumaiako Jose Mari Korta poligonoan bere lanpostuan bizia galdu zuen 30 urteko… ...\nGazteon euskara-lurraldean mugitzen jakiteko GPS-a egin dute\nGazteon euskara-lurraldean mugitzen jakiteko GPS-a egin dute! Erabileraren GPS-a Urteak daramatzate Soziolinguistika Klusterrak, Urtxintxa Eskolak eta Topagunea euskara elkarteen federazioak elkarlanean gazteen hizkuntza erabileraren gaia jorratzen. Hainbat aditu, aritu eta gazterekin "Gazteen hizkuntza erabileran eragiten duten faktoreen azterketa" aurrera eraman… ...\nNuklearren itxiera eskatu eta beste kontsumo elektriko baten alde egiteko manifestatzera deitu dute Manifestaldia Bilboko Arriaga Plazatik abiatuko da asteazkenean 19.30etan Bilbon, 2011ko ekainaren 20an. Beste elektrizitate-eredu bat posible dela aldarrikatzeko eta, Garoñatik hasita, zentral nuklear guztien itxiera exijitzeko, manifestatzera… ...\nBRIGADEN norantzan! Brigadisten iparroratza eta hegorratza ezagutu nahi izan ditugu Euskadiko Gazteriaren Kontseiluak (EGK) Tas Tas irrati librean egiten duen Gazte Borraste irratsaioan: brigaden noranzkoa, aurtengo proiektuen mapa eta, finean, elkartasun politikoaren koordenatuak. Komite Internazionalistak-eko Ane Labianok eta Askapenako Julen… ...\nEuskadiko Gazteriaren Kontseiluak (EGK) Portugaleteko Koskoenea gaztetxearen utzaraztea salatu du. Elkarte plataformak gazte eta auzokideei babesa adierazi die Bilbon, 2011ko ekainaren 9an. Duela urte bat eta hiru hilabete Portugaleteko Koskojales kaleko eraikin huts bati bizitza eman zion gazte talde batek,… ...\nGazteriaren Kontseiluak 15M mugimenduaren dinamika txalotzen du\nEuskadiko Gazteriaren Kontseiluko (EGK) Batzorde Iraunkorrak 15M mugimenduaren aurrean egindako hausnarketa: "Azken asteotan sortu den mugimendu honen dinamika eta planteamendua interesgarria dela iritzi dugu, kale mailako dinamika partehartzaile eta irekia den momentutik abiatuta. Partehartze anitza bilatzen du eta era asanblearioan… ...\nBULARREKO MINBIZIA gainditzen ari diren bi EMAKUME GAZTEren ahotsa jaso dugu\nMireia Carretero bergararra eta Maite Fuertes ermutarra bularreko minbizia gainditzen ari diren 27 eta 28 urteko emakume gazteak dira. 'Bultotxo' bat antzeman zietenetik, euren bizitza erabat aldatu da. Aste honetan, Gazteriaren Kontseiluak Tas Tas Irrati Librean Gazte Borraste irratsaioan izan… ...\nZORIONAK gazte elkartegintzari! Euskadiko Gazteriaren Kontseiluak “berdefinizio-prozesua” abiatu du “ilusioz” bere 25. urteurrenean\nIndartzen programa jarri du martxan Gazte elkarteen plataformak, bere funtzionamendua eta egitura berrikusteko Bere urteurrenean Eusko Jaurlaritzak 25.000 euro defizit "oparitu" dizkiola salatu du gazte-elkarguneak Bilbon, 2011ko maiatzaren 27an. Gaurko egunez duela 25 urte, Euskadiko Gazteriaren Kontseilua (EGK) jaio zen. Maiatzak… ...\nUdalekuetarako 9000 plaza eskaintzen dituzte gazte talde bolondresek • Euskadiko ehun elkartek 155 proposamen prestatu dituzte oporretarako. Gasteizen, 2011ko maiatzaren 9an. Prest da ‘udako operazioa'. Araba, Bizkaia eta Gipuzkoako ehun gazte-taldek ikasturte osoko lanaren emaitza aurkeztu dute: 155 udaleku eta… ...\nMurgan lanpostuan zendu den gaztearen heriotza salatu dugu


Unione Sportiva Sassuolo Calcio - Wikipedia, entziklopedia askea.\nUnione Sportiva Sassuolo Calcio Sassuolo hiriko futbol taldea da. 2013tik aurrera Serie A mailan dabil.\nI Neroverdi ("beltz-berdeak")\nedukiera: 23.717 lagun\nEusebio Di Francesco entrenatzailea, lehen mailara igo zuena.\nEtxeko partidak Stadio Città del Tricolore estadioan jokatzen ditu.\n3.1 Italian: 1\n1922 urtean sortu bazen ere Emilia-Romagna eskualdeko maila baxutan ibili zen 1968an Serie D mailara igo zen arte. Garai hortan baziren talde gehiago hirian eta 1974an denek bat egin zuten gaur egungo taldea eratuz.\n2006an Serie C1 mailara igo zen eta hurrengo urteetan gora jarraituz 2013an egin zuen debuta maila nagusian. 2012-13an Eusebio Di Francesco entrenatzailea fitxatu zuen eta bere eskutik lortu zuen igoera. 2016an 6. postuan bukatu ondoren UEFA Europa League jokatzeko sailkatu zen. Athletic Club-en aurka jokatu zuen taldekako fasean. 2017an makalago ibili zen eta 12. postuan bukatu zuen liga. Eusebio Di Francesco entrenatzailea AS Roma taldeak fitxatu zuen.\nItaliako futbol liga (0): seigarrena 2016an.\nTIM saria (1): 2014.\nHauek dira Europako txapelketa ofizialetan US Sassuolok euskal taldeen aurka jokatu dituen partidak:\n2016-17 UEFA Europa League Liga fasea US Sassuolo\nAzken aldaketa 31 urria 2021(e)an, 17:56(e)tan\nOrriaren azken aldaketa: 31 urria 2021, 17:56.


"Asteko irakurlea" jarduera\nBigarren mailan ikasleengan irakurketa sustatzeko egiten diren jardueren artean, “ASTEKO IRAKURLEA”ren ekintza dugu.\nJarduera honetan, astero, ikasle bakoitzak ipuin bat irakurtzen du gelakideen aurrean, gutxienez bost egunetan etxean irakurri duen ipuina ondo ensaiatu ondoren, entonazioa, abiadura, keinuak… landuz.\nIkasleak berak erabakitzen du noiz ikusten duen bere burua prest lagunen aurrean ipuina irakurtzeko, ipuin kontalarien moduan.\nIrakurtzeko eguna iristen denean gelan atril bat jartzen dugu, ikasleak lurrean esertzen dira irakurlearen inguruan eta giro egokia lortzen denean, ondo kontatutako ipuin bat entzuteko plazerra izaten dugu entzuleok.\nBukaeran, txalo zaparrada jaso ondoren, asteko irakurleari galderak egiten dizkiogu, batez ere, izan dituen emozioen inguruan eta honetaz gain, nahi duten ikaskideak aukera izango du asteko irakurleari bere sentipen eta irudipenak azaltzeko. Asteko irakurle guztiek pozik eta harro jasotzen dituzte gelakideen hitzak.\nEkintzari amaiera emateko, asteko irakurleak, paperezko hosto batean bere izena eta ipuinaren izenburua idatzi eta hostoa apaindu ondoren, pasabideko horman dagoen IRAKURLEEN ZUHAITZean jarriko du.


P2P: Elkartrukerako — Gaztezulo\nP2P: Elkartrukerako https://www.gaztezulo.eus/albisteak/p2p-elkartrukerako https://www.gaztezulo.eus/albisteak/p2p-elkartrukerako/@@download/image/47p42-1.jpg\nGaurkoan, P2P ("Peer to peer") sareei buruz hitz egingo dugu. Internet erabiltzaileen artean, iritzi kontrajarriak daude fitxategiak trukatu ahal izateko programa hauei buruz.\nPrograma hauen bitartez, jendeak fitxategiak truka ditzake interneten. Hasieran musika trukatzen zen gehienbat. Gaur egun, aldiz, sare hauetan programak, jokoak, filmak eta abar truka daitezke.\nSare hauetan aritzeko, programa-bezero delakoak erabiltzen dira. Sare bakoitzean programa bat edo gehiago egon daiteke, eta hain zuzen, programa horietako batzuek hainbat sare erabiltzeko aukera ematen dute. Normalean, aipatutako programa horien bitartez, erraz topa dezakegu bilatzen ari garen fitxategia.\nEmule programa da gaur egun erabilienetakoa: Honek eDonkey 2000 sarea du oinarri. Normalean, programa honen bitartez, erraz topatuko duzu behar duzun fitxategia. Baina kasu batzuetan, egun batzuk behar izaten dira dena jaitsi ahal izateko, zatika jaisten baititu fitxategiak. Euskarazko bertsioa ere badago (dohainik, noski). Hemen aurki dezakezue: http://softkat.ueu.org\nKaZaA Lite K-k, www.kazaalite.tk, FastTrack izeneko elkartruke sareaz baliatzen da, eta hau ere jende askok erabiltzen du. Gauza ugari aurki daitezke bertan, eta fitxategiak jaisteko nahiko programa azkarra da.\nBitTorrent-ek, http://bt.degreez.net, BitTorrent izeneko sare propioa erabiltzen du. Arestian aipatutako bi programen lehiakide aparta da, nahiz eta bertan fitxategi gutxiago topa daitezkeen (gero eta gehiago, hala ere). Oso azkar jaisten dira fitxategiak.\nSoulSeek-ek, www.slsknet.org, SoulSeek izeneko sare propioa erabiltzen du bilaketetarako. Musika fitxategiak aurkitzeko bereziki ona da.\nShareaza, www.shareaza.com, guneak fitxategiak aurkitzeko hainbat sare erabiltzen ditu, eDonkey2000, Gnutella, Gnutella2 eta BitTorrent, besteak beste. Sare ugari erabiltzen dituenez, oso emaitza onak ematen ditu bilaketetan.\nKCeasy, www.kceasy.com, FastTrack, Gnutella eta OpenFT sareez baliatzen da. Erabiltzeko programa erraza da, eta gainera, Software Librea da. Programa bakarraz sare bat baino uztartu nahi dituenarentzat, erabat gomendagarria da.\nHauek dira P2P programetako batzuk. Dena den, askoz gehiago daude aukeran. Programa hauek fitxategien trukea asko errazten dute, baina, azken batean, gure esku dago programa hauen bitartez zer jaitsi erabakitzea. Kontuz ibili behar da, kasu askotan programek birusa eduki baitezakete. Hori dela eta, eguneratutako antibirusa edukitzea komeni da.\nBirusak direla eta, hona hemen datu esanguratsu bat: TruSecure enpresak egindako azterketa baten arabera, KaZaAren programaren bitartez trukatutako fitxategien %45ek birusa dakarte. Beraz, erne ibili zaitezte, bestela...\nwww.flashget.com/fgf165.exe programaren bitartez, fitxategiak azkarrago jaitsi ahal izango dituzu. Programak zatitxotan banatzen du aukeratutako artxibategia, eta zatitxo bakoitza jaisten hasten da. Amaieran, zati guztiak batu ondoren, fitxategi osoa eskuratu ahal da. Sistema honek abantaila asko ditu. Batetik, fitxategiak azkarrago jaitsi daitezke. Bestetik, arazoren bat gertatuz gero, fitxategi osoa ez da galtzen, jaitsitakoa behintzat gorde daitekeelako. Programak 30 hizkuntza onartzen ditu, horien artean, euskara.\nGuztion artean guztiontzako egindako entziklopedia librea. Zuk ere zure zatitxoa osatu dezakezu, ondoren guztiok erabili ahal izateko. Euskarazko atalean 2.370 bat artikulu daude, zeurea falta da.


Funtsen ikertzeko eta ondare immaterialari buruzko artxiboen kontsultatzeko dispositiboak — Euskal kultur erakundea\nIparraldeko ahozko memoriari buruzko soinu artxiboen eta ikus-entzunezkoen ikerketa eta ezagutza bultzatu nahi du Euskal kultur erakundeak.\nOndare datubase batzuen kontsultatzeko parada erraztu nahiz, 2018ko urte bukaeran Euskal kultur erakundeak Euskal Herriko kultura ondare immaterialaren inguruko ikus-entzunezko eta soinu fondo ezberdinen kontsultagune bat ireki du bere Uztaritzeko egoitzan. Kontsultagune horri esker, hitzordua hartuz, bisitariak EKE-ren edota erakunde nahiz elkarte partaideek utzi bildumak kontsulta ditzake. .\nAldi berean, Euskal kultur erakundeak Mintzoak.eus plataforma numerikoa sortu du, erakundeak berak edo Euskal Herriko beste eragile batzuek bildutako Ipar Euskal Herriko soinu edo ikus-entzunezko lekukotasunen hedapena errazteko asmoz.\nIkertu ditugun balio handiko bildumak\n© Lautarchiv - Humboldt-Universität\n1915-1918 artean, Prusiako Komisio fonografikoak Alemaniako preso-esparruetan zeuden presoak grabatu zituen. Horien artean 10 Euskal preso. 2014an, 2016an eta 2018an, artxibo hauen kopia numerikoa jaso du Euskal kultur erakundeak Berlingo Etnologia Museoaren eta Humbold Unibertsitatearen eskutik.\nMuCEM-eko artxibo soinudunak\nMuCEM -lehengo MNATP- museoaren Euskal Herrian bildutako 1947-1984 arteko artxibo soinudunak, Pirinio-Atlantikoetako artxibo zerbitzuaren bidez hedatuak dira. Baionako eta Paueko artxibategietako ikerketa geletan entzungai dira eta beren errepertorio numerikoa, sarean. Euskal kultur erakundeak fondo honen tratamendu intelektuala eta eskubideen jabegoaren bilaketa egin ditu.\n© EKE - D.Velez\nMaite Barnetche-ren telebista emankizunak\nEuskal kultur erakundeak eta INA - Frantziako entzun-ikusen erakundeak (Tolosako adarra - INA Délégation Pyrénées) lan amankomuna abiatu dute 2017an Maite Barnetche (1941-1986) kazetariak 1971 eta 1985 artean zuzendu telebista emankizunen baloratzeko. Egiazko altxorrak daude INA-ren jabegoan diren dokumentu horietan. "Magazine Basque : Euskal Herria Orai eta Gero" bilduman sailkatuak dira. Mintzoak.eus plataforman zerrendatuak dira.\nAhozkotasunari buruzko mintegiak (2017-2020)


Lurralde Politikarako Aholku Batzordea berritu da, lurralde antolamenduaren ereduaren berritze-prozesuari ekiteko | EA - Eusko Alkartasuna\nHasiera » Lurralde Politikarako Aholku Batzordea berritu da, lurralde antolamenduaren ereduaren berritze-prozesuari ekiteko\nLurralde Politikarako Aholku Batzordea berritu da, lurralde antolamenduaren ereduaren berritze-prozesuari ekiteko\nArgitaratua honek egina: Prentsa Bulegoa data Mar 12, 2008 honetan: Sailkatugabeak\nLurralde Politikarako Aholku Batzordea berritu da gaur, egungo lurralde antolamenduaren ereduaren berritze-prozesuari ekiteko asmotan. Organo honek, Jaurlaritzaren lurralde-politikaren beharrezko koordinazioa bermatzeaz gain, gizartea Euskal Autonomia Erkidegoaren lurralde-antolamenduan inplikatzea du xede.\nHala, Ingurumen eta Lurralde Antolamendu sailburua den Esther Larrañagak (EA) berak duela gutxi iragarritako prozesua abian jartzen da. Aipaturiko prozesuaren helburua Lurralde Antolamendu Arauak gainditu eta Lurralde Estrategia Berrietarantz aurrera egitea da, lurralde planifikazioaren baitan garapen iraunkorra, aldaketa klimatikoa, mugikortasuna, irisgarritasuna, paisaia, sarea, lurraldearen birziklatzea, sormenezko ekonomiarentzat egokitutako espazioen garapena eta hauek bezalako beste kontzeptuak barneratuko lituzkeen lurralde estrategia.\nLurralde Politikarako Aholku Batzordea Eusko Jaurlaritzako sail guztietako ordezkariek eta ingurumenarekin zein lurralde antolamenduarekin zerikusia duten hainbat arlotan nabarmentzen diren pertsonek osatuta dago. Gaur Gasteizen lehenbiziko bilera burutu duten batzordekideok, Ekonomia, Biología, Geologia, Sociologia, Ingenieritza, Zuzenbidea edota Arkitektura bezalako eremuetan adituak dira.


NAFARZALEAK: TXAKURREK KOSK EGITEN DUTE\nTXAKURREK KOSK EGITEN DUTE\nGasteizen atzo gertatutakoa ez du ez buru ez hankarik. Ez Ertzainak bere lana egin zuelako euskaldun gaztek talde bat jipoituz espainol epaile baten epaia/iritzia betetzeko, baizik eta gero egindako deklarazioengatik.\nAtzo, espainol legea “injustua” dela konturatu ziren batzuk (hori adierazi zuten behintzat). Harritzekoa da espainolen “injustizia” bat ekiditeko Gasteizen hainbat gazteek egindako “herri harresian” norbaitek pentsatzeak sententzia hori edo antzekoak bakarrik izan direla injustuak. Gure Herria Estatu bitan eta hainbat administraziotan banatzea, justua al da? Gure hizkuntza “alegala” izatea Euskal Herriko hainbat tokitan, justua al da? Beti armen bidez, gure Estatua konkistatu lehenengo, eta gero gure legeak edo Foruak inperialistek kendu zizkigutenetik, gure lurretan espainol eta frantsesek egiten duten oro injustizia bat da.\nGaldera da, zerk edo nork ematen die estaldura, eta are gehiago baimena, espainolei euskal gazte talde bat horrela airean ibiltzeko edo jipoitzeko mundu guztiaren aurrean? Hauteskundeek eta bertan bozkatzen dutenek. Espainolen legeek gure lurretan bete ahal dira, bertoko jendeak horretarako estaldura ematen dietelako. Bai. Nahiz eta konkistaz geroztik soberanoak ez izan, orain mende pare bat arte ez zen horrela: gure politikariek, metropolietatik (Madril edo Parisetik) zetozen aginduei “pase forala” ematen zieten. Gaur egun sistema inperialistaren parte esentziala izatera pasa dira, gainera, alderdietan sakabanaturik gure ahultasuna sakonduz. Horrela, gure Herria, “Oñazetik Ganboara” pasatu da, soberania galtzetik autonomia era galtzera (fikziozko bat ez bada behintzat).\nGure artean askok, txakurren ugazabak izan nahi dute (polizia ezberdinak kontrolatzen dituzten gobernuak). Horretarako, espainolek ipinitako hautestontzietan euren eskaria egingo dute asteburu honetan. Baina txakurren ugazabak izan nahi dutenek, txakur hauek gure Herriari kosk egiteko daudela jakin behar dute, inperialistek asmatu zuten modelo politiko honetan: ez garelako legegile, lege hartzaile baizik. Frankismoaren aurpegi garbiketa totalitario bat besterik ez delako “demokrazia espainola”.\nNoiz utziko diogu inperialistei gure lurretan agintzen laguntzeari? (Hauteskundeak/alderdi politikoak/sindikatuak/erabakitzeko eskubidea...inperialisten Estatuak pairatzen jarraitzea).\nNoizko Herri-indar metaketa “injustizia” guztiekin amaitzeko? (Askatasuna/soberania/independentzia/autodeterminazioa…Estatu propioa berreskuratzea azken batean).